qundao/data-zh-poetry huggingface dataset:
喝火令·春日，携建章大儿上粤秀山，望朝汉台
作者：陶淑
朝代：清

绝顶初登也，雄风亦状哉。三城霸气望中开。想见当时奉时、贾生来。何处任嚣墓，空馀朝汉台。蛮夷大长果奇才。四十九年犹记、抱孙回。今日红棉青草，只有鹧鸪哀。
忆秦娥·春风多寒，咳疾增剧，闲坐无聊，写此柬姚少蕊嫂侍者采莲
作者：陶淑
朝代：清

春深浅。重帘几日风如剪。风如剪。落花无数，满阶红软。旧年病到今年倦。药炉火细银屏掩。银屏掩。闲愁多少，与春同远。
望江南
作者：陶淑
朝代：清

天将夕，四望又迷濛。远树傍村全罩黑，乱山涵日尚馀红。鹭影入沙中。烟初暝，路不辨西东。数点红灯知有艇，一声清磬在何蜂。奈此去匆匆。
望江南 舟中同外周炳如 文耀 作
作者：陶淑
朝代：清

云如积，舟已入空冥。十里山光随岸绿，半江蒲影压蓬青。天正晚来晴。帆初卸，过了几多程。近水人家全板屋，沿村戍堠老行营。此地太凄清。
浣溪沙·秋夜
作者：陶淑
朝代：清

银漏声沉篆半残。几回亲自注沉檀。莫将纤指故轻弹。怕向水晶帘下立，今宵偏是十分寒。桐阴扶月上阑干。
浪淘沙 夏夜同乡甫兄 镕 捧琴姊作
作者：陶淑
朝代：清

热得苦分明。小立闲庭。合来花下展桃笙。忽见一星和露锥，添个流萤。烟不上银屏。竹亦无声。薄云几片太凄清。正把疏帘才下也，已是三更。
清平乐·菊
作者：陶淑
朝代：清

淡香初透。寂寂人何瘦。十二湘帘才卷后。只有东篱如旧。何妨品自孤芳。任它未合时妆。耐得风霜已耳，从来不藉春光。
满江红·阑干。同外作
作者：陶淑
朝代：清

数处回环，把十二、画屏围上。恰依住、粉墙半角，绿窗一桁。夜静有时人小凭，月明惟听钗传响。记春时、几度落花轻，闲同赏。纤云护，微风荡。回廊隔，平台傍。爱纸鸢欲堕，游丝低网。垂柳半遮红不锁，荒苔无奈青初长。怕莺啼、苦被小句留，心还怅。
点绛唇·秋柳
作者：陶淑
朝代：清

可奈秋深，西风斜日荒城晚。萧萧浅浅。几里乡关远。添个寒鸦，免得愁无伴。凭谁管。水村山馆。别恨同长短。
玉连环影·送春寄外
作者：陶淑
朝代：清

春去寂寂人何处。试立回阑，好对荼醾语。篆霏霏。昼迟迟。愁听子规声里、雨如丝。
眼儿媚·镜
作者：陶淑
朝代：清

谁把云中月取来。置向小妆台。等闲正好，银钩高卷，红幔轻开。晓时准料双眉画，相照又低回。我心似尔，明真如水，清得无埃。
菩萨蛮
作者：陶淑
朝代：清

聘钱两万何妨赠。要偿未必偿难尽。底事一年年。银河远似天。既为天帝女。婿又天孙许。何处有离愁。人间忙不休。
菩萨蛮
作者：陶淑
朝代：清

花瓜小向庭中设。素馨织得灯如雪。新样合欢鞋。七双筵上排。笑它儿女小。只管求些巧。蛛网结成罗。是谁求最多。
菩萨蛮
作者：陶淑
朝代：清

西风瑟瑟秋如画。月钩懒向西楼挂。不必曝罗衣。玉簪开一枝。烛光花结小。坐到天初晓。莫更掩银屏。来宵又拜星。
菩萨蛮·七夕
作者：陶淑
朝代：清

鹊桥早向云中架。银軿近夕帷初下。莫漫说相逢。一年今夜中。离情知共诉。泣下凄凄露。明日隔天河。黄姑愁更多。
菩萨蛮·冬夜
作者：陶淑
朝代：清

女红夜半忙无了。北风凉透灯光小。几缕擘红丝。芙蓉穿一枝。三更窗乍白。莫是天将雪。呼婢卷帘看。满阶清月寒。
菩萨蛮·夜坐待月不至
作者：陶淑
朝代：清

一庭人立花如雾。栏杆红上罗衣素。待月月何迟。薄帘初卷时。几回烦未语。蝙蝠来迟去。夜已二更残。碧云阶下寒。
菩萨蛮·睡佛
作者：陶淑
朝代：清

西方大法如来说。众生一切咸无著。此佛悟真元。蘧然几万年。人生原是梦。何事纷争控。佛已示人疲。人间犹未知。
菩萨蛮·羊石
作者：陶淑
朝代：清

昔年羊与仙同至。仙人已去羊留亦。天外海风来。仙羊亦化哉。只今惟有石。说是羊留迹。问石石无言。仙人何日还。
菩萨蛮·舟夜
作者：陶淑
朝代：清

荒江向晚烟如水。一舟泊向芦花里。几处浸寒罾。水摇三两星。远山濛似墨。雁影沙中出。忽听竹篙声。四更潮又生。
菩萨蛮·采莲
作者：陶淑
朝代：清

濛濛绿遍天涯路。青袍未免妨相妒。日落上西楼。闺中亦有愁。长亭三十里。都是春光矣。墙外晓莺啼。恼人惟此时。
菩萨蛮·除夕同外戏作
作者：陶淑
朝代：清

六街爆竹三更柝。桃符写就新年乐。听说喜神来。家家门大开。明朝是岁始。想见都恭喜。糕果送来多。无如邻佑何。
菩萨蛮·频年咳疾不愈，近又咳血，郁郁不乐，作此遣之
作者：陶淑
朝代：清

四季咳病原难好。况兼咯血时相扰。就使可能医。精神已不支。人生终有死。大地同归矣。何去复何来。人间又一回。
虞美人·望月
作者：陶淑
朝代：清

圆如玉钏明如水。清影同千里。三更好把画帘开。只听笛声遥共雁声来。广寒宫远人何在。欲问情无奈。青天碧海一年秋。不识镜中添得几多愁。
虞美人·秋夜共亦琴五妹望月
作者：陶淑
朝代：清

长河万里光如洗。明月飞来矣。桐阴满地几分寒。又见随风一叶、上阑干。虾须不捲猊香冷。漏是今宵永。几回呼妹看萤流。恰喜轻罗小扇、未曾收。
行香子·秋柳。寄外
作者：陶淑
朝代：清

前日依依，今日丝丝。最无聊、月落乌啼。莫来芳榭，莫点春衣。怕雨凄凄，烟寂寂，漏迟迟。谁扫长眉，谁管长堤。怅西风、不送人归。阑干红处，蝴蝶黄时。对叶萧萧，如飒飒，草离离。
谒金门·帘同乡甫二兄作
作者：陶淑
朝代：清

游丝袅。隔住绿窗初晓。一桁波纹青未了。雨馀凉更好。几缕篆烟低绕。映上半阶芳草。十二回栏遮不少。燕来休又早。
踏莎行·白燕。同外作
作者：陶淑
朝代：清

玉镜多情，乌衣无梦。春寒侧侧疏帘重。谁家初试素罗衣，满阶微雨梨花冻。不入红楼，不来画栋。纤纤剪向云间弄。竹窗筠几主人贫，年年与尔闲居共。
醉太平·小西湖夜望
作者：陶淑
朝代：清

湖光似秋。月光似钩。是谁开放扁舟。在湖中夜游。萧萧寺楼。濛濛渡头。西风黄叶悠悠。六如亭上愁。
醉太平·柳影
作者：陶淑
朝代：清

前溪后溪，长堤短堤。阑干半角迷离。是斜阳下时。望来似丝，画来似眉。解人惟有黄鹂。向烟中一啼。
采桑子·秋夜同外合江楼望新月
作者：陶淑
朝代：清

高楼西畔平栏北，天净如波。云薄如罗。白鹤峰前光几多。一钩乍乍寒于水，鬟正修螺。江又浮鹅。只此秋容无奈何。
金缕曲·落花
作者：陶淑
朝代：清

无计春光老。怅回廊、蝶魂刚醒，莺愁未了。闷把银钩垂不上，偏是沾衣风小。任铺遍、一阶慵扫。每借栏杆低护住，几多时、却又依芳草。休独立，空庭悄。梦回怎奈纱窗晓。转妨它、蛛丝半罥，蜂须乍搅。两架秋千人已去，落向墙头更好。莫须怨、玉箫声渺。□□□□□□□，月明时、特地添烦恼。谁又管，绿阴早。
金缕曲·蟋蟀
作者：陶淑
朝代：清

瑟瑟秋何处。只此间、篱边墙外，荒凉如许。豆架半棚亭一角，著下数声微雨。怎今夜、风害于水。似惜隔邻机正急，对轻篝、不敢啼来苦。纸窗外，凄凄语。宵深莫入荒苔去。怕阶前、银床刚冷，玉绳低指。画角孤城高楼笛，同是一般酸楚。帘乍卷、篆消烟阻。寂寂阑干烦未了，奈梧桐、叶落堆无数。莫听到，更传五。
高阳台·中秋望月，同外作
作者：陶淑
朝代：清

银汉云寒，玉阑风细，半天全是凉秋。明月飞来，一更先上高楼。千家灯火光于昼，息些时、烟雾都收。满城头。谁弄笙箫，谁按歌喉。中庭共立罗衣薄，似碧天如水，珠箔初钩。说到前身，前身想是多愁。清辉愿得全年满，更团圆、万古无休。可能不，此恨此情，两共悠悠。
高阳台·秋雨，同外作
作者：陶淑
朝代：清

冷冷清清，凄凄瑟瑟，一帘灯影无聊。何处秋声，声声送入芭蕉。银屏半掩银钩坠，剔银炉、香篆刚烧。怎今宵。寒柝偏长，寒梦偏遥。碧纱窗外铃如诉，况深宵寂寂，远道苕苕。落叶啼螀，听来都足魂销。那堪更向荒江泊，打孤蓬、万里奔潮。总萧条，明日阑干，损了红绡。
将进酒
作者：陶澄
朝代：清

白日黯黯容易过，春风玉颜当奈何！君能忘忧我和歌，重倾迭酬金叵罗。臇凤脂，劈麟脯，炊珠羹，流玉醑。忧来填膺不能食，何如交欢及尔汝。君不闻闭关沉湎称达生，又不闻大呼狗窦千载名，人生不饮空独醒。
当垂老别
作者：陶澄
朝代：清

枪云起西陲，阴翳纷四塞。地缺紫溟涨，天倾白日蚀。中原正格斗，东南括民力。宰相出管兵，奔走不得息。江汉恃锁钥，矫矫虎而翼。尾大莫敢制，痈溃徒自戚。带甲十万人，秦越终异域。诸藩复流虐，淮泗苦毕弋。天子日深居，优诏还示德。侧闻京尹令，上奉司马檄。大募勇健儿，蹶张守坞壁。老夫年半百，须发尚黎黑。沃土弃蓬萧，诸男死锋镝。入为饥寒并，出为豺狼逼。不如事征战，横行寄胸臆。
当新婚别
作者：陶澄
朝代：清

忆昔妾未字，生小皆清门。相逢两无忌，比舍同六亲。十四年稍长，逡巡始畏人。十五值时难，风雨啼空村。十六今于归，媒妁无一存。前日府帖下，淮南大兴屯。王事不敢避，执殳行苦辛。君行在须臾，裀席难久温。君意岂独忍，奈此覆冒恩。黄巢犯东都，六宫如飘尘。至尊尚莫保，况乃茕穷身。裁缣作裲裆，密紒裹以纯。君情毋弃捐，妾有双泪痕。
当新安吏
作者：陶澄
朝代：清

我生遘末造，天戒犹未央。连延三辅地，十岁九旱蝗。害气致晦蒙，妖星为欃枪。有时雨如血，疵疠见伯强。中原复凶饥，行者心尽伤。城郭渐芜塞，弱肉争豺狼。边境士易骄，脱巾呼癸庚。丝管敛且尽，国计何苍黄。守臣系安危，川决必有防。涓涓不能遏，泛滥日以长。蛾贼关西来，纵横入畿疆。诏纸下六郡，大义诚激昂。我亦良家子，戴履共一王。闻诏即自誓，肯复依旧乡。雄剑久挂壁，拂拭生辉光。持此报恩去，存殁惟沙场。
当石壕吏
作者：陶澄
朝代：清

结带事远方，六亲相决绝。明日疆场人，今日尊酒别。远人语六亲，此行勿啼血。丈夫急国难，草莽亦臣节。中宵闻点兵，慷慨荷长戟。落月光亏蔽，泉流水呜咽。同行各有类，宛马蹄踣铁。临敌愤欲前，贼势颇猖獗。至尊日西顾，屈指大献捷。嗟域羊将狼，情事不可说。前日侦者至，愿即受羁绁。幕府为解颐，辕门尽欢悦。革面未旬日，仍复据其穴。全楚人刳屠，中州土崩裂。王孙屡婴祸，宰相实塞拙。悔罪独雉经，谁云是明哲。我本远戍人，顾此愤益切。进止莫敢议，吞声驻冰雪。
故宫词
作者：陶澄
朝代：清

慈宁宫禁老莓苔，元日惊传法从来。上下隔帘遥拜毕，六龙飞辂一时回。
曹舍人寓斋闻捣衣作
作者：陶澄
朝代：清

广庭月白秋漫漫，主人有酒留客欢。谁家思妇罢织素，坐调清砧当夜阑。砧声断续露华湿，不闻门外莎鸡泣。同是天涯离索情，感时最有闺中急。力尽回房泪点多，遥怜此际蹙双蛾，西风入怀奈独何！
泛舟经岳阳长沙
作者：陶澄
朝代：清

春江北流日西匿，系景割波留不得。道傍赤岸今为墟，霸业何人更相忆。昨宵急雨来自东，巴陵远树烟空濛。湘娥染黛几千岁，朝暮只临明镜中。柳生井边没芳草，依然昔日相逢道。音沈响逝天茫茫，愁见白波吹浩溔。船旗不定南风旋，寂寞一声闻杜鹃。黄芦岸侧黄陵下，雨湿天低水交泻。灵旗暗逐往来风，人间那识苍梧野。倾心奉君无二心，抚弦断绝悲人琴。相望不尽泪中血，零落可知湘水深。湘东更有蒙谗客，憔悴千年滞冤魄。寒星摇摇天上明，回环下应十二城。洞阳石乳皆云英，有人饵之蹈日行。日边渊旋城下水，可怜荡景春山是。岳灵南去千万里，青霞一片飞初起。旧寺销亡今几年，螺书秘记鸿濛篇。阴虫古苔蚀不尽，六丁夜护蛟龙缠。苍筤谷口云气鲜，此中岁月容高眠。
泛舟经岳阳长沙·其一
作者：陶澄
朝代：清

春江北流日西匿，系景割波留不得。道傍赤岸今为墟，霸业何人更相忆。昨宵急雨来自东，巴陵远树烟空濛。湘娥染黛几千岁，朝暮只临明镜中。柳生井边没芳草，依然昔日相逢道。音沈响逝天茫茫，愁见白波吹浩溔。船旗不定南风旋，寂寞一声闻杜鹃。
泛舟经岳阳长沙·其三
作者：陶澄
朝代：清

寒星摇摇天上明，回环下应十二城。洞阳石乳皆云英，有人饵之蹈日行。日边渊旋城下水，可怜荡景春山是。岳灵南去千万里，青霞一片飞初起。旧寺销亡今几年，螺书秘记鸿濛篇。阴虫古苔蚀不尽，六丁夜护蛟龙缠。苍筤谷口云气鲜，此中岁月容高眠。
泛舟经岳阳长沙·其二
作者：陶澄
朝代：清

黄芦岸侧黄陵下，雨湿天低水交泻。灵旗暗逐往来风，人间那识苍梧野。倾心奉君无二心，抚弦断绝悲人琴。相望不尽泪中血，零落可知湘水深。湘东更有蒙谗客，憔悴千年滞冤魄。
游香岩寺
作者：陶澄
朝代：清

取适向林麓，渐闻花气香。沮洳细路侧，宛转临春阳。诸峰纷来前，杖策依重冈。俯视见虎迹，殷忧何能忘。同怀二三人，为我携酒浆。念兹最初地，努力风磴长。披榛造幽微，转侧信险绝。天风振衣袂，阴涧依冰雪。苔生佛堂下，净影映眉睫。山僧归无期，晨夕梵呗缺。吁嗟末法法，象教殊未灭。何人开溟蒙，特具广长舌。
游香岩寺·其一
作者：陶澄
朝代：清

取适向林麓，渐闻花气香。沮洳细路侧，宛转临春阳。诸峰纷来前，杖策依重冈。俯视见虎迹，殷忧何能忘。同怀二三人，为我携酒浆。念兹最初地，努力风磴长。
游香岩寺·其二
作者：陶澄
朝代：清

披榛造幽微，转侧信险绝。天风振衣袂，阴涧依冰雪。苔生佛堂下，净影映眉睫。山僧归无期，晨夕梵呗缺。吁嗟末法法，象教殊未灭。何人开溟蒙，特具广长舌。
登恒山
作者：陶澄
朝代：清

恒阳地与塞垣通，山脉纡回指大同。黑雾不消阴涧雪，翠微时下石坛风。燔柴有制存周典，持节无人出汉宫。幽缈岳灵何所寄，岿然碑版覆苔红。不尽浮云起北隅，离离城郭望中孤。荒原白草还今古，战骨青磷半有无。委伏万山连抱犊，巑岏一道隐飞狐。凭高莫问探符事，昔日嬴秦亦已徂。
登恒山·其一
作者：陶澄
朝代：清

恒阳地与塞垣通，山脉纡回指大同。黑雾不消阴涧雪，翠微时下石坛风。燔柴有制存周典，持节无人出汉宫。幽缈岳灵何所寄，岿然碑版覆苔红。
登恒山·其二
作者：陶澄
朝代：清

不尽浮云起北隅，离离城郭望中孤。荒原白草还今古，战骨青磷半有无。委伏万山连抱犊，巑岏一道隐飞狐。凭高莫问探符事，昔日嬴秦亦已徂。
苦雨词
作者：陶澄
朝代：清

鄱江瀰瀰吹雨天，五月无禾成白田。桔槔虽具下力难，可怜来日无朝餐。辛勤终岁不得息，昨夜传闻羽书急。君不见东邻向壁哭未休，长男输役中男囚。
蛮触行
作者：陶澄
朝代：清

秋林湿尽土花碧，蜗牛延缘不逾尺。角中两大安如山，胡为相寻日相厄？东帝西帝齐与秦，当年自谓英雄人。一朝粘壁竟槁死，沛公出为汉天子。
赠陈蔼公
作者：陶澄
朝代：清

往者曾读《边令传》，云是保定陈子作。才雄法赡有根柢，菁英满前气旁魄。我尝仿佛思其人，千里停云阻河朔。今年得遇恒山阳，斗酒论文慰萧索。忆余为客西复东，门前车辙无一同。高曾规矩久芜没，后人不识般倕工。君今著书已逾尺，况复身亲见兵革。一嚬一笑皆有由，岂是寻常老逢掖。莫言上策不见收，长安少年多彻侯。君才如此合贫贱，且醉醇酒吟清秋。君不见江河之势原东流。
陈思王墓
作者：陶澄
朝代：清

斜日下高树，秋风生细尘。可怜衰草地，犹是建安人。白屋更新主，青山结故邻。童童双桧在，风雨各千春。
题康郎湖忠臣庙壁
作者：陶澄
朝代：清

草昧龙争日，风云得武臣。乘时元赤帜，奋迹岂黄巾。羽檄绥南服，天垣动北辰。断蛇先谶楚，逐鹿后降秦。建业王居正，洪都战血新。旌旗迷过鸟，矢石骇潜鳞。借箸应无匹，焚舟若有神。阽危神稷重，仗节死生均。日月躔双璧，羌戎奠九垠。君恩五等锡，士气一朝伸。孙子圭璋在，春秋俎豆陈。白波吹浩溔，苍瓦覆嶙峋。往事今为烈，羁人感自真。临流独横涕，萧瑟对秋旻。
为董眉伯题秋山听瀑图
作者：陶澍
朝代：清

石径叶老层岩封，一雨洗出青芙蓉。秋声浩浩不到地，矢矫惟见双白龙。急溜忽泻雷裂石，余点乱落风入松。天门万丈立雪色，绝壁但有微云通。漱流得此百自在，俗响不入幽栖胸。君家罗洋青田东，海门日激扶桑红。天台雁荡接咫尺，往往风雨迷蛟宫。卧游几岁在林下，图成纸上犹淙淙。月来风色太作恶，禾田灰起烧晴空。安得悬崖之匹练，化为霖雨苏三农。大瓢傥即分点滴，相期共踏赤鲩公。
九龙将军庙联
作者：陶澍
朝代：清
体裁：联

倚树论功名，爽籁流声清涧壑；在田占利用，甘膏洒润普桑麻。
云台山联
作者：陶澍
朝代：清
体裁：联

海甸涌名山，烟复云回，位业真灵参五岳；洞天开福地，阳舒阴霅，馨香瑞应启三元。
五丁峡
作者：陶澍
朝代：清

到此真奇绝，山奇石更奇。径悬猿狖恐，险凿鬼神疑。水作千盘去，天将一线窥。金牛如不入，万古只荒陲。
五百名贤祠联
作者：陶澍
朝代：清
体裁：联

非关貌取前人，有德有言，千载风徽追石室；但觉神传阿堵，亦模亦范，四时俎豆式金阊。
关帝庙联
作者：陶澍
朝代：清
体裁：联

义气干霄，近指白云开觉路；威声走海，遥凭赤手挽洪流。
凤县道中
作者：陶澍
朝代：清

一发青天在，巉崖束小溪。木欹危石出，水涨断桥低。渐远黄牛堡，初来白马氐。凤州无手柳，村酒醉如泥。
吕祖殿联
作者：陶澍
朝代：清
体裁：联

卅二色神仙宝光，也似佛，也似儒，出世还入世；五千言道德真嗣，亦称师，亦称祖，可名非常名。
吕祖殿联
作者：陶澍
朝代：清
体裁：联

杯前三尺青蛇，仙会恍游蓬岛路；笛外一声黄鹤，我来犹记洞庭秋。
和高丽许澹宕韵
作者：陶澍
朝代：清

夙闻东海士，磊落多英姿。尚友溯殷遗，矧兹生同时。往晤洪与权，其人绵翘奇。款款语情愫，敦朴无浇漓。今子矢来游，复此能相随。发声叩金石，谊古无近思。所愿义无渝，相见谁云迟。
啸轩联
作者：陶澍
朝代：清
体裁：联

吃惠州饭，和渊明诗，陶云吾云，书就一篇归去好；判维摩凭，到东坡界，人相我相，笑看二土往来同。
太子庙联
作者：陶澍
朝代：清
体裁：联

座有酒人刚七子；院无暑气到三更。
安徽育婴堂联
作者：陶澍
朝代：清
体裁：联

父兮生，母兮鞠，俾无父母有父母，此谓民父母；子言似，孙言续，视犹子孙即子孙，以保我子孙。
寄怀唐陶山先生
作者：陶澍
朝代：清

十年乡国耳才人，秋水江南入梦频。作宦一时推古直，论诗隔世有前身。地当湖海难为客，胸贮周秦不是贫。遥羡鲤庭春最早，梅花添放几枝新。
寄怀唐陶山先生·其一
作者：陶澍
朝代：清

十年乡国耳才人，秋水江南入梦频。作宦一时推古直，论诗隔世有前身。
寄怀唐陶山先生·其二
作者：陶澍
朝代：清

地当湖海难为客，胸贮周秦不是贫。遥羡鲤庭春最早，梅花添放几枝新。
摩云书院联
作者：陶澍
朝代：清
体裁：联

化雨无私，忆往岁踏雪来过，曾话春风一席；摩云有志，愿诸生凌霄直上，勿忘灯火三更。
李芸甫水部画松为子佩参军赋
作者：陶澍
朝代：清

李侯画松如老螭，著纸俱作鳞之而。破空势起不得住，风雨一霎迷天池。阿兄矫矫岁寒操，秉质况是山林姿。特令写此好根节，要使俗子惊须髭。顾我园荒旧三径，故物入眼宜为辞。披图一笑镫影黝，霜华摇动青铜皮。古香满地寒不扫，黛色参天疏自支。想见萧斋挂壁夜，定有云气归高枝。
澧阳书院联
作者：陶澍
朝代：清
体裁：联

台接囊萤，如车武子方称学者；池临洗墨，看范希文何等秀才。
王汉衢明府自题抚琴图云人心尽如此天下自和平盖唐人抚琴句也为赋一诗
作者：陶澍
朝代：清

治国如张琴，此中有精理。安弦操缦间，不偏而不倚。中声本在心，其妙应以指。先生操元音，志山复志水。一弹再弹时，半松半篁里。能令劳者息，能令疲者起。人言先生琴，古调非今比。先生曰不然，人心尽如此。但令心和平，道也通乎技。云山高峨峨，烟树清瀰瀰。何当鼓天风，一洗筝琵耳。
舟中望栖霞山
作者：陶澍
朝代：清

栖霞如丽人，秀质何葱茜。掩袂大江隈，可望不可见。飘飘云气深，暧暧树阴转。舟行烟望遥，时复露一面。上有最高峰，矗起旁无援。慨想登峰人，俯视浮云变。何当御天风，从之泠然善。
舟至江夏
作者：陶澍
朝代：清
体裁：七言律诗

洞庭片席乘风下，放眼苍茫快此行。雨气欲沈云梦泽，江声直上武昌城。濛濛芳草洲边合，历历青山阁外横。便合携壶黄鹄岸，登楼一啸一杯倾。
虞山拜言子墓
作者：陶澍
朝代：清

三桓在圣门，孟仲多良士。亦有礼许人，汰哉称叔氏。平生议论间，师没尚阙里。何年南方来，海隅有居址。马迁记吴人，所本盖世史。箕山许由冢，考古多疑似。我来昆湖南，有坟此高峙。山名昉虞仲，墓门复伊迩。缅兹四科英，再拜荐潦水。此邦富文学，高让亦前轨。两贤岂相阨，何至烦钧矢。末俗愆干糇，学道宜易使。无为诮贱儒，诗书敦耒耜。清风飒然来，松桧发宫徵。慨想弦歌声，肃然增仰止。
豫园一笠亭联
作者：陶澍
朝代：清
体裁：联

游目骋怀，此地有崇山峻岭；仰观俯察，是日也天朗气清。
豫园三穗堂联
作者：陶澍
朝代：清
体裁：联

此即濠间，非我非鱼皆乐境；恰来海上，在山在水有遗音。
豫园得月楼联
作者：陶澍
朝代：清
体裁：联

楼高但任云飞过；池小能将月送来。
豫园湖心亭联
作者：陶澍
朝代：清
体裁：联

野烟千叠石在水；渔唱一声人过桥。
豫园西廊联
作者：陶澍
朝代：清
体裁：联

放鹤去寻三岛客；约梅同醉一壶春。
赠杨季鸾联
作者：陶澍
朝代：清
体裁：联

要甚么功名，一个太学生，能使公卿推国士；亦无多著作，两卷春心阁，长留宇宙作诗人。
赠钱栻联
作者：陶澍
朝代：清
体裁：联

人言此老古开士；我生之初新翰林。
重登黄鹤楼
作者：陶澍
朝代：清
体裁：七言律诗

又趁湖天万里晴，落帆高上武昌城。乾坤不老风云色，今古长流江汉声。山对凤凰犹在眼，波翻鸥鹭旧同盟。红阑十二吟题遍，谁识当时振策行？
长沙会馆联
作者：陶澍
朝代：清
体裁：联

隔秋水一湖耳，看岸花送客，樯燕留人，此境原非异土；共明月千里兮，记夜醉长沙，晓浮湘水，相逢好话家山。
题墨兰赠尹月三
作者：陶澍
朝代：清

虎头画法古无比，今之画者恍惚似。烟墨数点出新意，勃勃清香生绢底。根荄故与众卉殊，不俗之气如吾子。持归张向画屏前，秋来好梦湘江水。
题某室联
作者：陶澍
朝代：清
体裁：联

尽力量为善；振精神读书。
题法时帆前辈五家诗龛图
作者：陶澍
朝代：清

梧门居士金仙人，说法今现诗龛身。三车尽扫辟支果，拈花一笑诸天闻。众人耳诧胜义谛，谓此夙识无依因。岂知甘苦悉自得，十年面壁惟精勤。维摩丈室柳湾侧，翛然一榻辞俗氛。当其瓣香坐啸咏，栴檀薝卜交氤氲。睒睒双目但内视，须弥芥子俱微尘。辁量主客溯宗派，教化广大开觉门。遂令好事入图绘，山水布置争鲜新。小桥十里树一色，绿云围绕诗人村。五家写景各入妙，不同其貌同其神。诗耶画耶人斯在，镜花水月皆天真。此中三昧未易识，纵观吾亦聊云云。
挽曾国荃联
作者：陶炳南
朝代：清
体裁：联

将相一门，多念此家，悯烈授命，靖毅死勤，惟公与文正分秉节旄，伯仲伊吕真不忝；悲歌三楚，动叹今岁，刚直云徂，勇悫继逝，更先有惠敏同骑箕尾，推迁辰巳岂胜哀。
挽张之洞联
作者：陶炳麟
朝代：清
体裁：联

朝廷倚魏公若长城，半壁东南，曾赖上游工擘画；邻国惊司马作宰相，独屏中夏，忍堪多难失元臣。
寓中元旦和元叔韵
作者：陶烜
朝代：清

来日春风又打头，江干重理旧羊裘。时闻北阙方求骏，家在南山且饭牛。年例竞趋如鹜走，人情大抵习韦柔。柴桑幸不成蹊径，松影常依杜若洲。
夜坐
作者：陶琯
朝代：清

疏帘三面卷斜阳，茗碗间携话晚凉。络纬数声秋已至，一庭清露玉簪香。
挽左宗棠联
作者：陶生林
朝代：清
体裁：联

昔从公重定回疆，苏勒庆班师，廿载甄陶，出死入生恩独厚；今侍节再来闽海，兰西方就款，一朝薨逝，伤心知己泪偏多。
冬草
作者：陶窳
朝代：清

三径经冬掩，飘零对汝时。未充君子佩，徒结美人思。世态看蓬转，孤心感鬓丝。平生抱微尚，不与众芳期。
古镜
作者：陶窳
朝代：清

先秦遗篆在，想象出深宫。明月不生处，清光时与同。有形随自应，无相本来空。白尽人间发，全归一照中。
喜屈翁山远归
作者：陶窳
朝代：清

传书闻汝滞边城，此日归来感慨增。数冒严霜行万里，独寻荒草拜诸陵。相逢客舍难为泪，自叹河山不共凭。欲把离忧付流水，高楼同醉酒三升。
望零丁洋寄怀友人
作者：陶窳
朝代：清

两年九月此经过，极目沧茫感逝波。穷岛汉槎无限路，秋风禾黍自成歌。忠臣泪带寒潮长，楚客悲逢落叶多。欲寄相思凭去雁，故人归梦杳星河。
秋望
作者：陶窳
朝代：清

数声离雁下寒汀，世事相看散野萍。入水苦匏思共济，望秋蒲柳感先零。忧心满似将圆月，旅鬓疏同避晓星。独洁糈粻候槎影，美人空自隔沧溟。
送张超然
作者：陶窳
朝代：清

闽粤无多路，思君见面难。高文朋辈重，落叶客程寒。残腊惠相访，素丝劳共弹。重华不可作，幽思更无端。
夜静
作者：陶章沩
朝代：清

夜静蛙声乱，庭虚露气侵。淡烟深树暝，斜月半塘阴。事往都疑梦，愁多欲废吟。宵游宜秉烛，想见古人心。
自南濒别墅暮归可庄复乘月访郭频伽
作者：陶章沩
朝代：清

城郭人归余亦返，摇摇一橹浪生花。疏钟隔水不知寺，明月随船直到家。远见书镫背岭出，更缘石径傍堤斜。吾侪良夜休虚掷，野店香醪近可赊。
赵象庵舍人招至悦性僧楼观太液池荷花前四日间法梧门学士已邀兰雪国博来游有诗次其韵
作者：陶章沩
朝代：清

金牛湖上看花日，棹舟往往凌晨出。狂飙吹我堕尘土，五载回头计全失。荷花岁岁能一红，人生渐渐成老翁。勿论卿相难到手，拖朱曳紫终成空。平生自叹诗在口，有似风蝉咽堤柳。长吟无用不救饥，岂若此中惟饮酒。舍人清福山僧齐，念年宦隐居城西。花轩竹榭乐不足，来看干顷红琉璃。禅关昼敞凉风入，冉冉绿雾沾衣湿。四围云水绕阑香，万个娉婷向人立。可怜此乐只片时，愿具井硙从禅师。谁知二客好怀抱，先我已作游仙诗。
扫叶楼联
作者：陶端斋
朝代：清
体裁：联

不殊风景犹如昨；独立苍茫自咏诗。
次秩满留别台阳韵送夏宝成
作者：陶绍景
朝代：清

和风拂拂满春堧，极目洪涛接远天。海外文传苏玉局，公馀词媲柳屯田。心悬朗鉴从衡准，珠瑂璇源任折还。共识君才原十倍，典型矜式藉高贤。瀛海搜奇万象妍，此行正值艳阳天。襟期淡似鸥盟浃，气谊亲如雁序联。以德绥番留硕画，惟宽化吏示蒲鞭。相看愧我非彭泽，镜里新霜老少年。
次秩满留别台阳韵送夏宝成·其一
作者：陶绍景
朝代：清

和风拂拂满春堧，极目洪涛接远天。海外文传苏玉局，公馀词媲柳屯田。心悬朗鉴从衡准，珠瑂璇源任折还。共识君才原十倍，典型矜式藉高贤。
次秩满留别台阳韵送夏宝成·其二
作者：陶绍景
朝代：清

瀛海搜奇万象妍，此行正值艳阳天。襟期淡似鸥盟浃，气谊亲如雁序联。以德绥番留硕画，惟宽化吏示蒲鞭。相看愧我非彭泽，镜里新霜老少年。
挽彭玉麟联
作者：陶继贞
朝代：清
体裁：联

论中兴将相，必推曾左彭杨，文武兼资功不愧；待亡考恩情，正如荀栾范郤，后先偕逝我何堪。
挽张百熙联
作者：陶美中
朝代：清
体裁：联

造膝陈词，经纬万端多献替；遗章增悼，忠清数语备哀荣。
咏物四首 其一 秋蝇
作者：陶育
朝代：清

疑他天地竟无秋，鼓翅营营闹不休。一霎炎威何处去，谗人今日也低头。
咏物四首 其三 秋萤
作者：陶育
朝代：清

纷萤营夜苦奔驰，腐草前身不自知。瑟瑟金风霜露下，可知光耀几多时。
咏物四首 其二 秋蚊
作者：陶育
朝代：清

负山无力枉张戈，团扇功微奈尔何。莫再成雷喧暮夜，穷黎膏血已无多。
咏物四首 其四 秋蝉
作者：陶育
朝代：清

偶然脱却螳螂口，又是临风响遏云。休认而今栖处稳，枝头黄叶已纷纷。
咏物四首·秋蝇
作者：陶育
朝代：清

疑他天地竟无秋，鼓翅营营闹不休。一霎炎威何处去，谗人今日也低头。负山无力枉张戈，团扇功微奈尔何。莫再成雷喧暮夜，穷黎膏血已无多。纷萤营夜苦奔驰，腐草前身不自知。瑟瑟金风霜露下，可知光耀几多时。偶然脱却螳螂口，又是临风响遏云。休认而今栖处稳，枝头黄叶已纷纷。
征途
作者：陶育
朝代：清

昨日过山腰，今日涉水浒。看山复看山，跋涉不知苦。云际见东风，先愁明日雨。
拜薛畏斋先生祠
作者：陶育
朝代：清

睹此荒郊象，先生亦怆然。当年乾净地，此日奈何天。勋业垂江上，沧桑又变迁。谁为后死者，泪洒墓门烟。
挽胡皋飏
作者：陶育
朝代：清

簪缨几辈误封圻，甘把千秋让布衣。马革一朝皮骨裹，龙山六月雪霜飞。一腔热溅平生血，只手坚持死后旂。寄语高堂休怅悒，生儿如此是全归。
昆山道中偶见乡村有未被蹂躏者
作者：陶育
朝代：清

桑柘影重重，人烽往日同。饧箫欢稚子，社酒醉村翁。牧笛斜阳外，书声流水中。三年前屈指，此景遍江东。
海上杂诗
作者：陶育
朝代：清

狂澜汹涌欲心寒，到此茫茫绪百端。廿载中原膏血尽，换来富庶此弹丸。中原地产富茶桑，横海楼船载出洋。岂是外夷真懵懂，甘将珍异换寻常。广开马路接毬场，高飏红旂号富强。此地已成罗刹国，尚言高阁是天堂。防微绝少远人来，柔远何年海禁开。屈指开玄全盛日，无穷祸已此中胎。
海上杂诗·其一
作者：陶育
朝代：清

狂澜汹涌欲心寒，到此茫茫绪百端。廿载中原膏血尽，换来富庶此弹丸。
海上杂诗·其三
作者：陶育
朝代：清

广开马路接毬场，高飏红旂号富强。此地已成罗刹国，尚言高阁是天堂。
海上杂诗·其二
作者：陶育
朝代：清

中原地产富茶桑，横海楼船载出洋。岂是外夷真懵懂，甘将珍异换寻常。
海上杂诗·其四
作者：陶育
朝代：清

防微绝少远人来，柔远何年海禁开。屈指开玄全盛日，无穷祸已此中胎。
渡淀山湖
作者：陶育
朝代：清

尘沙莽莽鼓声哀，满眼烽烟一棹开。三泖云低沉塔影，一江风急送潮来。何时极浦销兵气，在昔东湖出将才。万众云霓翘首望，清人河上莫徘徊。
舟中偶阅六朝文归
作者：陶育
朝代：清

有花可傍便停桡，摊卷蓬窗破寂寥。六代才华转眼过，声声流水送南朝。
野步
作者：陶育
朝代：清

昨宵梦里旧江东，信步行来迥不同。饱寇所留都是馂，薙山满眼尽成童。断桥隐约寒烟外，破屋攲斜夕照中。一路芦花风瑟瑟，穷通想到古英雄。
十一月朔江上赠恽生兼呈张子
作者：陶自悦
朝代：清

仙人骑鹤渡江来，却望南山荟蔚开。何待呼龙种朱草，袖中云气是蓬莱。吴绫百幅老朱颜，壮志空令物外闲。辟谷何年辞帝子，采芝今日见商山。清斋不为学长生，长跪高堂献芋羹。歌罢《采薇》人尚少，肯因龙卧老躬耕。
十一月朔江上赠恽生兼呈张子·其一
作者：陶自悦
朝代：清

仙人骑鹤渡江来，却望南山荟蔚开。何待呼龙种朱草，袖中云气是蓬莱。
十一月朔江上赠恽生兼呈张子·其三
作者：陶自悦
朝代：清

清斋不为学长生，长跪高堂献芋羹。歌罢《采薇》人尚少，肯因龙卧老躬耕。
十一月朔江上赠恽生兼呈张子·其二
作者：陶自悦
朝代：清

吴绫百幅老朱颜，壮志空令物外闲。辟谷何年辞帝子，采芝今日见商山。
奉寄孙先生
作者：陶自悦
朝代：清

苏门长啸后，谁复识孙登。齿砺南山石，心枯北海僧。百年闲鹤立，千里困龙腾。却羡平湖雁，冥冥巧避矰。
寄怀中表唐四弟致尧
作者：陶自悦
朝代：清

岁晏芳草歇，日夕沈湖阴。萋萋云弥渚，肃肃风动林。北窗既止酒，东园且罢琴。偶然谢援羡，愿言怀赏心。赏心何处所，迢遥限南城。平原我摇荡，新丰子滞淫。襟期豁蓬户，分理安华楹。伯伦醉悠忽，茂伦醒崎嵚。纷务罕酬对，元赏遂兼并。缥缃画束阁，墨床夜凝尘。素心渺秋水，妙响流瓶笙。布算辄忘恚，听歌忽沾襟。不知白日近，讵忆高台倾。燧火转林木，寒蝉散秋岑。秦王苦服药，汉帝乐长生。金茎露泥泥，璇房日沈沈。驰骤隙中驹，飘摇风里镫。君子厥储待，小人困飞腾。形骸守寥廓，志愿徒峥嵘。荣名岂足期，得意良有任。长歌欢友报，引领伫瑶音。
秋夜
作者：陶自悦
朝代：清

秋夜夜未长，劳人敛衿襘。徙倚坐空堂，窅与精灵会。落月下河梁，白云亘如带。飞萤立草头，啼螀半棂外。对此怀百忧，惊魂逐浮芥。惨怆念同生，萧寥溯先派。咄哉岁月流，心迹绝溪介。须臾鸡复鸣，曈昽露犹霭。身世亮若斯，艰难叹徒慨。
赠恽子正叔
作者：陶自悦
朝代：清

我昔渡江来，与君隔吴越。君今渡江来，与我去咫尺。咫尺咫尺不相见，江涛拍天雨脚乱，道无行车泥没骭。君折江蓠当薇蕨，我抱青箱营束帛。井底双龙枯欲死，羝羊触藩那可出。楚云蜀月空消息，五岳峥嵘起胸臆。酒酣叫五卢，百万恣一掷。宁投白璧赠青蝇，不惜黄金买骏骨。喜君来，迟君久。饮君酒，握君手。爱君知君情独苦，怀抱欲吐不得吐。空山昨夜吊蟪蛄，江上何人妒鹦鹉。我有朱弦琴，为君鼓再行。越音凄微不可听，故都烟树空冥冥。楚歌激越惊鬼神，坐客掩耳心屏营。漫漫长夜鸡不鸣，天寒日暮离愁深。赠君芙蓉花，芙蓉惨无色。赠君杨柳枝，杨柳不堪折。我有匣中龙，一雄复一雌。与君结佩相扶持，跃水变化会有时。
赠玉度
作者：陶自悦
朝代：清

秦云一夜飞千尺，药栏腻叶蟠空碧。神娥噀雨下巫阳，瑶瑟泠泠万山澈。我有新愁隔湘浦，市南曲陌逢蒋诩。陌头杨柳骄含烟，长条拂面思当年。停杯月射黄金匣，横笛风吹白玉鞭。此日逢迎何草草，自倚红颜长美好。子云献赋入长安，我卧空山惜花鸟。海石尘飞桂水深，江郎已老虞卿贫。三径落花愁暮云，南山泻影回空村。村口梅风飘燕麦，春酌沈沈永今夕。莫将心事问三秦，茂陵柏扫千寻壁。迷魂沈沈归不得，荼蘼香深月华白。南方佳人谁第一，领袖风流君独绝。辟谷孤游张子房，听笳高啸刘越石。云去天空成暂隔，龙池梦断山阴雪。陆家兄弟青云客，与君结交重心骨。呼来与君共倒金错杯，我亦为君高歌狂叫生风雷。临觞不醉君何来！
伴竹轩偶咏
作者：陶誉相
朝代：清

一院琅玕覆酒缸，春来个字尽成双。依人疏影青流袂，近砌孙枝翠滴窗。日永莺花成鄠杜，夜深风雨梦湘江。此君合作閒官伴，竟日诗魔未肯降。
观音堂联
作者：陶道台
朝代：清
体裁：联

有感斯通，慈悲洒遍杨枝露；无微不至，悔悟难期杜木天。
归来庵联
作者：陶遗
朝代：清
体裁：联

爱读秦碑兼汉篆；好寻奇字到名山。
妖鸟篇
作者：陶邵学
朝代：清

有鸟生炎海，飞鸣历中洲。似鵩形不祥，况乃恶声如鸺鹠。朝鸣但䀨耳，暮鸣增人忧。霜凝日落百草死，更闻此鸟鸣啾啾。纵横四野间，历乱呼其俦。嗟汝身虽微，厉欲凌九州。老鹤知时寒，低飞尚垂头。汝独声呀呀，妄语丛愆尤。道傍苍应应秋始习，一击不中为尔羞。居然声气彻阆苑，造作百怪无时休。百鸟奔春阳，汝独凛凛催穷秋。成形受气安可化，汝谁有口不自由。周公诛妖鸟，遗教不可求。千年遗孽死不尽，坐令日月惨黩、天地为悲愁。我欲请王母，天网忽下收。东海求凤凰，西山鸾鹫鸣相酬。翛然六合间，众声和且稠。此鸟闻之大恨死，馀者惊窜，一日卷舌尽入喉。
孤云
作者：陶邵学
朝代：清

一片孤云出岫微，空中蔼蔼惜馀辉。九原可作吾谁与，万事相看昨已非。家擅雕龙新学贵，市无屠狗故人稀。年来世态堪惊绝，岂独平生叹志违。
水亭夜望
作者：陶邵学
朝代：清

野气日沈夕，清光照独游。萤专草阁夜，蛙王野棠秋。残月犹明水，疏星欲倚楼。苍茫云壑外，何处隐灵虬。
秋夜读苏文忠集
作者：陶邵学
朝代：清

一镫微荧照孤檠，坐倚陈编发高咏。平生颠倒为公诗，冷玉寒泉秀相映。忆昔真仁符道泰，相从京洛风流盛。好士朝逢六一贤，奇才老识宫中圣。岂意宸谟一朝变，天启谗人干国柄。名成高众亦何益，用已得时嗟未竟。世事苍茫难可料，纷华百战犹能胜。至今一字如琼瑰，当时片语伤机阱。流谪蛮荒赊一死，历将艰阨试豪横。歌侪同谷意犹放，表谢韩公语无佞。十年尘劫扫空华，万里江山助清夐。磨砻或者天有意，忠謇直为神所敬。百回不厌整襟读，再拜敢持轻语评。诗成月落星斗稀，门外寒虫不堪听。
院中多蛇时复入室作驱蛇行
作者：陶邵学
朝代：清

百年灌木荒江宅，币地蓬麻少行迹。门外千崖积石高，中有虺蛇长挂壁。朝来入室惊始见，驱吓儿童愁婉娈。小蛇扑杀三四馀，大蛇奔窜犹睢盱。我今寄食走穷谷，常恐失身为汝狙。人言此物足奸诡，伺影闻声巧莫比。过首容身吾未能，草动风摇尔何喜。妻孥爱我劝我还，我笑不顾心悢然。丈夫一举动寥廓，骑龙刺兕当攀天。纵无三尺追汉祖，笏击犹期孔道辅。扫除奸凶净六合，幺么岂足污砧斧。深山自是多魑魅，道路仍闻足豺狼。手中利剑思一鸣，天上威弧会须怒。蛇乎蛇乎当远去，草间窃活吾羞汝，明日九关诛猰貐。
鞠坡精舍探梅致跂惠
作者：陶邵学
朝代：清

朝闻百鸟鸣相呼，春风几日来庭除。闭门病客一事无，强起寻花破羁孤。城北十亩开精庐，野塘石磴相萦纡。入门一笑回清矑，青枝红萼千万株，繁英乱蕊密复疏。横斜偃蹇各有态，堕落荒寒谁与娱。我来手把青珊瑚，天风习习吹五铢。罗袂无声侵玉肤，绰约㛹娟仙藐姑，餐霞吸露清而姝。无言独立意有馀，令我绮念无由除。一朝宿痼如亡逋，忆昔看花与子俱。锦茵醉倒还相扶，赋诗彩笔追吴歈。越才蜀隽联襟裾，五年坐惜风烟徂。故人流落天一隅，今来对花意踟蹰。恨无玉斝相斟，安得千里邮君书，扁舟归来沽玉壶。春风唤起花魂苏，莫遣烟雨堆寒芜。
六月得顾立方书
作者：陶金谐
朝代：清

已办休官计，如今真是归。惟怜敬姜泪，不见老莱衣。兰砦愁听雨，松门空掩扉。月明华表鹤，尚绕白云飞。
再憩灵鹫庵
作者：陶金谐
朝代：清

下界烟初暝，上方钟未歇。野寺无经声，月色在林樾。少住便有情，悲愉缘爱结。三宿记枯桑，扶筇待明发。
寄伯兄
作者：陶金谐
朝代：清

马磨文休已足悲，兼闻卧病叹仳离。愁多各值花开日，梦远平分月堕时。瘴地一官怜索莫，骥心千里暂栖迟。临淮壁垒须重振，莫道齐师鼓再衰。五架三间粗有庐，萧条城市似村墟。鹿卢空自装长剑，宛委何曾读异书。公事有程知网密，人心难料岂交疏。平生湖海元龙气，报道年来渐破除。
寄伯兄·其一
作者：陶金谐
朝代：清

马磨文休已足悲，兼闻卧病叹仳离。愁多各值花开日，梦远平分月堕时。瘴地一官怜索莫，骥心千里暂栖迟。临淮壁垒须重振，莫道齐师鼓再衰。
寄伯兄·其二
作者：陶金谐
朝代：清

五架三间粗有庐，萧条城市似村墟。鹿卢空自装长剑，宛委何曾读异书。公事有程知网密，人心难料岂交疏。平生湖海元龙气，报道年来渐破除。
游桃源
作者：陶金谐
朝代：清

春水桃花色，秋山薜荔鲜。下与世人隔，偶为渔父传。借问司马家，何如祖龙年。柴桑清节在，高风孰可褰。寺外树丰碑，刻舟劳篆镌。安得挽溪流，尽洗徐凝篇。天风吹蘅芷，江日照潺湲。乘船各归去，回首心茫然。
自长沙至辰州江行绝句
作者：陶金谐
朝代：清

八月潮平大泽宽，扁舟横渡静波澜。江空人在烟中语，天远山从画本看。天横雕鹗秋风健，峡斗鼋鼍暮雨腥。却听邻舟吹铁笛，武陵哀怨此重经。
自长沙至辰州江行绝句·其一
作者：陶金谐
朝代：清

八月潮平大泽宽，扁舟横渡静波澜。江空人在烟中语，天远山从画本看。
自长沙至辰州江行绝句·其二
作者：陶金谐
朝代：清

天横雕鹗秋风健，峡斗鼋鼍暮雨腥。却听邻舟吹铁笛，武陵哀怨此重经。
舒生鹦自溆浦来谒诗以赠之并示书院诸生
作者：陶金谐
朝代：清

巉岩山色束清流，拄笏曾为十载游。老去心仍思赵将，别来时复忆并州。柳塘柳树成阴未，桃谷桃花得气不。把酒对君谈往事，关河千里结离愁。
通道途中
作者：陶金谐
朝代：清

曲折穿山翠，多从梦里经。新荷明宿露，疏柳带残星。野寺钟初散，渔家户尚扃。巘巘何敢惮，心折短长亭。
江上
作者：陶锐
朝代：清

秋雨秋风客棹迟，放船好趁晚晴时。青山断处见僧寺，红树丛中出酒旗。刈稻人归携䆉稏，卖鱼船去载鸬鹚。明霞点缀澄江景，欲和当年小谢诗。
紫云宫题壁
作者：陶锐
朝代：清

水落滩声走怒雷，僧楼门面峡江开。山云忽起天乍暝，一十二峰飞雨来。
鹰山
作者：陶锐
朝代：清

连山姿飞腾，万状纷罗萃。其中踞苍鹰，森然欲离地。石骨露细筋，峰铓磨利翅。狐兔失窟穴，鸠鹊凛然退。我来及早春，飒飒高秋气。乱流走白沙，寒草少青翠。侧足不敢扪，摘绦疑可试。化工妙写生，肖物神奸备。舆图考未详，支筇聊适意。他时风雨来，毋令鞲脱臂。
云挥亭联
作者：陶镛
朝代：清
体裁：联

江湖满地共明月；城郭半山横断云。
六和塔联
作者：陶镛
朝代：清
体裁：联

到此便含无尽意；置身已在最高层。
卧树楼联
作者：陶镛
朝代：清
体裁：联

飞霞不送仙人返；卧树应怜客子劳。
密理新王府联
作者：陶镛
朝代：清
体裁：联

望之俨然王侯第宅新主；其邻恰比广文先生冷官。
挽宋教仁联
作者：陶镛
朝代：清
体裁：联

天不爱才，一霎功名都泡幻；国方多盗，千重杀劫此开端。
春联
作者：陶镛
朝代：清
体裁：联

门垂碧柳；衣点缁尘。
西子庙联
作者：陶镛
朝代：清
体裁：联

浣纱石已无存，入此庙为想花草吴宫，鹧鸪越殿；泛舸人归何处，广其基也名岐周私囿，欧美公园。
西湖刘典祠联
作者：陶镛
朝代：清
体裁：联

遗爱在人，一代旂常光俎豆；迎神何处，满湖风月护祠堂。
诸暨县图书馆联
作者：陶镛
朝代：清
体裁：联

府开东壁图书，文献岂徒关一邑；地接西施祠宇，美人相并有千秋。
过随园与子才同踏月
作者：陶镛
朝代：清
体裁：七言绝句

偷得闲身是此宵，白门何处不琼瑶。芒鞋醉踏三更月，犹认霜华共早朝。
门联
作者：陶镛
朝代：清
体裁：联

不须柳树用为号；莫谓棉花又误弹。
门联
作者：陶镛
朝代：清
体裁：联

前出塞，后出塞；好因缘，恶因缘。
同诸子游石梁时张九夏不至
作者：陶𢙿
朝代：清
体裁：七言律诗

丹崖万仞倚天高，临水登山托彩毫。金岭秋风驰列骑，石梁落日挂寒涛。刘根自是乘霞客，子晋宁嫌控鹤劳。窃怪季应招不至，憨然亭下续《离骚》。
集徐文在山园
作者：陶𢙿
朝代：清
体裁：五言律诗

草堂倚绝巇，山色映朝晖。晴日凝花气，香风到客衣。霜崖丹树回，竹径碧云飞。况是登高节，长吟坐翠微。
兴济早发
作者：隋恩湛
朝代：清

裘敝不支晓，寒威仗酒攻。村荒鸡唱月，野旷马嘶风。客梦摇征铎，行踪笑转蓬。谁家酣睡里，炉火尚埋红。
寄赵壶石
作者：隋鹏
朝代：清

见说高阳侣，潜居一亩宫。春残杨柳月，秋老蓼花风。习懒因常健，佯狂故自雄。不知燕市里，买醉许谁同。
浮山
作者：雁鹏飞
朝代：清

昨夜溪边雨，今晨画里山。白云与红树，三十六峰间。岩壑尽奇特，烟霞相往还。何时谢尘鞅，清境在人寰。
春日访超果青壁禅师赋赠
作者：雪峰
朝代：清

步屧重来此，幽期隔岁年。梅香寒雨尽，竹密碧云连。窜迹沈痾里，开襟老宿前。春星今夜黑，不觉烛花偏。
四月望日宿泐巴泉，雨雪，次日早行，晴霁
作者：雷以諴
朝代：清

首夏东归去路宽，泐巴行馆客衣单。侵晨忽把羊裘换，蚱夜犹怜兔魄寒。雨歇风清云渐散，雪消砂硬土全干。四时一月都经过，好作炎凉世态看。
渡扬子江和黄树斋少司寇原韵
作者：雷以諴
朝代：清

一镜波涵两点山，几番新涨浣孱颜。人行短笛渔歌里，春在垂杨暮霭间。落日犹怜飞鸟倦，疏钟惟报老僧间。南风傥得催归棹，第一泉甘饱酌还。
留别镇西厅许清贵司马
作者：雷以諴
朝代：清

果否西疆此扼喉，东旋策骑偶停休。放衙吏役闲于鹤，待食兵民瘦似鸠。报国有心时转逆，辞官无计老还留。归来万里君恩重，却笑书生亦白头。
重经山海关寄黄树斋同年
作者：雷以諴
朝代：清

逐队輶轩瞬十年，使车重度意怆然。楼头风景怀骚客，海内才名己谪仙。拓我胸襟歌楚调，思君面目梦庐巅。从今莫问嚣尘事，好趁间情学乐天。
题黄鹤楼
作者：雷以諴
朝代：清
体裁：联

公倘重来，定补诗篇题上界；堂仍旧贯，更添砥柱镇中流。
挽左宗棠联
作者：雷其达
朝代：清
体裁：联

继林胡曾而成神，总其生平，同符伊吕；通天地人以为学，发诸韬略，远迈孙吴。
重建西峰寺有感
作者：雷可升
朝代：清

谁从破寺荒凉后，复见金仙气象雄。拓地崇宏象教力，参天葱郁梵王宫。拈花微笑怀尊者，入定无言叩志公。寄语后来诸俊彦，莫辞小补待丰功。
从弟元长自陵至樊�留宿不得一见而去怀不能己作诗以寄
作者：雷士俊
朝代：清
体裁：五言律诗

感汝思余意，孤舟故远寻。沧江秋浪阔，丹嶂晓枫深。圃韭犹堪剪，村醪且共斟。归帆留不得，竟夕独哀吟。
登城晚望
作者：雷士俊
朝代：清
体裁：五言律诗

薄暮城头望，千墙水际停。微波风自起，落日草愈青。木盛谁持斧，泉寒莫有瓶。空弦惊痛鸟，说乱即倾听。
挽张之洞联
作者：雷恒
朝代：清
体裁：联

臣技无他，宏济艰难洵有自；斯文未丧，主持风会更何人。
三游洞
作者：雷春沼
朝代：清
体裁：五言律诗

三游犹有洞，不共昔人游。暗水通樵径，寒烟扑石楼。山川雄一郡，姓字壮千秋。雅兴知谁续，新诗壁上留。
东山寺
作者：雷春沼
朝代：清
体裁：五言律诗

招提凌绝岘，钟磬晓云开。薙草知何代，拈花尚有台。天随湘树尽，山抱蜀江来。老衲头如雪，团蒲历劫灰。
尔雅台
作者：雷春沼
朝代：清
体裁：五言律诗

月浸一池水，风高尔雅台。至今名宇宙，终古势崔嵬。地接层城近，窗迎列岫开。频年惭绛帐，岂有晋人才。
绛雪堂
作者：雷春沼
朝代：清
体裁：五言律诗

不见欧阳子，来寻绛雪堂。晴怜春似旧，坐爱昼初长。补树皆贤令，开花有古香。至令传胜事，父老咏甘棠。
元宵哭夫
作者：雷氏
朝代：清

去年镫火共元宵，为我窗前拂翠翘。佳节依然人不见，一轮明月冷迢迢。
雁字
作者：雷氏
朝代：清

薰风无奈祝融火，寒雁一声天地清。不羡上林传汉信，羡他笔笔写孤贞。
四月九日重赴白堤汪氏馆斋是夜月不甚皎徘徊清梦轩池上凄然有作
作者：雷浚
朝代：清

兵残剩得旧楼台，楼下池边半绿苔。几辈人如花骤落，今宵我与月偕来。不堪怀旧刚闻笛，如此寻诗合举杯。昨日陇头书恰至，殷勤犹讯劫余灰。
自黄县至宁海州道中作
作者：雷浚
朝代：清

自离黄脽来，行行渐沙砾。不知身入山，山远青屴崱。雪压山气沈，透空转缥碧。斜阳来照之，倏忽成霞赩。变幻不一时，陆离兼五色。是日行未远，鸡栖日将夕。疲投茅店宿，山月店门白。山行古乘樏，厥制似即屟。汉时始用轿，隃岭平妥帖。我行山海间，我车阻高冈。无轿不得进，有木真豫章。似梯桄以绳，似网似箕张。用驾驴背行，云宜山路长。山辎名不俗，采之入诗囊。四更山月落，星光淡原野。仆夫恃谙练，驱驴出道左。昏黑望前林，明白顾后火。行行阻深涧，对岸高砐硪。鸡鸣知逼村，覛路无一可。路旁似有人，呼之乃树也。蹇驴啮径草，我稳山辎坐。此时脱遇盗，倾刻当无我。东岭透朝霞，西岭烟雾锁。四顾默无言，一身万峰裹。上山势似难，登顿从无失。下山势不留，往往多差跌。一跌幸无伤，雪后铺如茵。人驴同扶起，扑雪如扑尘。绝壁两崖分，中通路一线。人马鱼贯来，去来厄捘腕。捘腕犹可避，马碍岂容旋。出门戒欲速，崖口伫少间。少间一仆下，疾行呼不来。徐徐山辎入，壁上绣古苔。沈沈山中宅，未识何人居。历历山中村，绿窗俯通衢。岂不虞盗贼，世乱此晏如。自入东莱境，道路无妇女。汲水临深涧，浣衣来楚楚。山僻偶一见，此风胜邹鲁。皇天夜雨金，万夫朝死斗。牟平土不谷，民穷何述富。帝敕金星下，驽力试补救。又恐逸则淫，金沙杂纷糅。拣之更鍊之，辛苦同芸耨。我行升高山，下视人辐辏。询云淘金户，蠕蠕聚万首。稍近皆败絮，腾趠如猿狖。此邦本不肥，尔生亦太瘦。
自黄县至宁海州道中作·其一
作者：雷浚
朝代：清

自离黄脽来，行行渐沙砾。不知身入山，山远青屴崱。雪压山气沈，透空转缥碧。斜阳来照之，倏忽成霞赩。变幻不一时，陆离兼五色。是日行未远，鸡栖日将夕。疲投茅店宿，山月店门白。
自黄县至宁海州道中作·其七
作者：雷浚
朝代：清

皇天夜雨金，万夫朝死斗。牟平土不谷，民穷何述富。帝敕金星下，驽力试补救。又恐逸则淫，金沙杂纷糅。拣之更鍊之，辛苦同芸耨。我行升高山，下视人辐辏。询云淘金户，蠕蠕聚万首。稍近皆败絮，腾趠如猿狖。此邦本不肥，尔生亦太瘦。
自黄县至宁海州道中作·其三
作者：雷浚
朝代：清

四更山月落，星光淡原野。仆夫恃谙练，驱驴出道左。昏黑望前林，明白顾后火。行行阻深涧，对岸高砐硪。鸡鸣知逼村，覛路无一可。路旁似有人，呼之乃树也。蹇驴啮径草，我稳山辎坐。此时脱遇盗，倾刻当无我。东岭透朝霞，西岭烟雾锁。四顾默无言，一身万峰裹。
自黄县至宁海州道中作·其二
作者：雷浚
朝代：清

山行古乘樏，厥制似即屟。汉时始用轿，隃岭平妥帖。我行山海间，我车阻高冈。无轿不得进，有木真豫章。似梯桄以绳，似网似箕张。用驾驴背行，云宜山路长。山辎名不俗，采之入诗囊。
自黄县至宁海州道中作·其五
作者：雷浚
朝代：清

绝壁两崖分，中通路一线。人马鱼贯来，去来厄捘腕。捘腕犹可避，马碍岂容旋。出门戒欲速，崖口伫少间。少间一仆下，疾行呼不来。徐徐山辎入，壁上绣古苔。
自黄县至宁海州道中作·其六
作者：雷浚
朝代：清

沈沈山中宅，未识何人居。历历山中村，绿窗俯通衢。岂不虞盗贼，世乱此晏如。自入东莱境，道路无妇女。汲水临深涧，浣衣来楚楚。山僻偶一见，此风胜邹鲁。
自黄县至宁海州道中作·其四
作者：雷浚
朝代：清

上山势似难，登顿从无失。下山势不留，往往多差跌。一跌幸无伤，雪后铺如茵。人驴同扶起，扑雪如扑尘。
贝子木明经半行庵遗集刻成题后用调生丈韵
作者：雷浚
朝代：清

生能草檄兼横槊，无命皇天底赋才。饱食太仓腾鼠子，饥驱歧路泣龙媒。祖鞭欲著似春梦，韩集谁编几劫灰。尚有定文同志在，招魂直欲上西台。
挽张百熙联
作者：雷渝
朝代：清
体裁：联

学官粗定，异说嚣然，愿天多假公年，文明大启驱三墨；私淑方殷，哲人萎矣，顾我难忘世泽，沉痛孤吟写八哀。
挽彭玉麟联
作者：雷翼鹏
朝代：清
体裁：联

英雄日月争光，读我朝中兴颂文，百战勋名垂竹帛；儒将风流自赏，披乃公醉吟诗草，一生知己是梅花。
敦煌两关遗迹
作者：雷起瀛
朝代：清
体裁：七言绝句

昔年常记万军屯，传说阳关与玉门。此日敦煌寻旧迹，唐碑汉碣许同论。
敦煌两关遗迹
作者：雷起鸿
朝代：清
体裁：七言律诗

见说阳关与玉关，平沙万里暮云屯。唐人再出休歌曲，汉将生还许拜恩。落日三秋空眺望，边峰几度叹亡存。敦煌犹是当年地，编户殷繁漫等论。
卓敬祠联
作者：雷鋐
朝代：清
体裁：联

祠接谢亭，亦有文章惊海内；忠符信国，并悬肝胆照江心。
婺州道中野望
作者：雷鋐
朝代：清

校士扃门草满衙，出郊极目意无涯。枫林浥露煊红叶，荞麦冲寒吐白花。时到三秋应望雨，月当初上正思家。行行山路忘欹险，赖有同心手共叉。
怀五布衣并及石东村
作者：雷鋐
朝代：清

我获布衣交，邂逅五君子。久知廌青山，幽芳殊凡蘤。愿言采其英，潜见不殊旨。因之访石闾，矮屋拥书史。落落谈古今，贫哉病以死。更有抱光君，被褐远金紫。一室抱微尚，古琴自悦耳。三子臭如兰，何幸不我鄙。且得两陈君，考槃各永矢。一在北之廛，一在南之涘。北学宗洛闽，屡空道可企。南学共源流，贫亦正同轨。老矣均无儿，弟子供滫瀡。我造北陈庐，床灶杂杖几。南陈会鸳湖，答拜人扶起。合之以石闾，三陈堪并峙。三君未盍簪，我乃得蹑履。抱光云近朱，廌青曰御李。廌青与南陈，神交频托鲤。试问与北陈，握手当何似。爰有石东村，廌青忘彼己。石闾与抱光，东村辄倒屣。东村以子贵，不获布衣比。我怀五布衣，并作东村诔。亡者杳莫追，存者劳予跂。洁身各有归，相期唯一是。以此志知心，石交亦足喜。天下岂无人，渺然思彼美。
游临江阁
作者：雷鋐
朝代：清

临江一阁影空浮，山自青青水自流。说向老僧参未了，木樨香里又三秋。
游百丈岩
作者：雷鋐
朝代：清

桃源洞口问津来，石磴盘旋异境开。峰入半天摩日月，泉飞绝壑转风雷。欲招白鹤空中下，乍瞰红云岭上堆。傍晚未遑他胜处，桂花香里掉舟回。
下邽怀寇忠悯公
作者：雷钟德
朝代：清

百万呼卢一掷成，澶渊孤注仗公擎。呼鹰走马儿时事，击羽披鳞殿上声。烧烛千条张宴日，蒸羊一具款宾情。相公直气才无匹，寂寞楼台渭水清。
书事五首（壬午）
作者：雷钟德
朝代：清

十丈龙旗彻晓横，圣明赫怒整戎兵。折箠未用笞强敌，授钺惊闻出上卿。岂有谢安虚坐镇，本来殷浩最声名。鲸鲵跋浪风涛恶，吃紧临轩跂望情。横海楼船大纛旗，汉家杨仆足威仪。岂期东海掣鲸手，翻作南山隐豹姿。楚国小罗犹乱次，秦人窥赵巳坑师。西师自古推韩范，谁料文章当济时。越裳消息正心哀，闽峤军声更急雷。岂谓师丹浑忘事，可怜山简自浮杯。艨艟片段浮江下，血肉飞腾作雨猜。独使至尊忧社稷，风云翊戴几人才。水陆军声羽檄纷，诏书特起故将军。但闻巴蜀索军实，不见旌旗卷塞云。胡骑数传边报急，秦庭可有哭声闻。圣恩宽大惟行赏，敕赐金钱策战勋。果然壮士返朝暾，一战先惊骄虏魂。岂意北庭方献捷，遽闻南越已无藩。失机纵寇皆人事，屈己安民亦圣恩。天道好还非汝贷，蛟鼍血溅海犹浑。
书事五首（壬午）·其一
作者：雷钟德
朝代：清

十丈龙旗彻晓横，圣明赫怒整戎兵。折箠未用笞强敌，授钺惊闻出上卿。岂有谢安虚坐镇，本来殷浩最声名。鲸鲵跋浪风涛恶，吃紧临轩跂望情。
书事五首（壬午）·其三
作者：雷钟德
朝代：清

越裳消息正心哀，闽峤军声更急雷。岂谓师丹浑忘事，可怜山简自浮杯。艨艟片段浮江下，血肉飞腾作雨猜。独使至尊忧社稷，风云翊戴几人才。
书事五首（壬午）·其二
作者：雷钟德
朝代：清

横海楼船大纛旗，汉家杨仆足威仪。岂期东海掣鲸手，翻作南山隐豹姿。楚国小罗犹乱次，秦人窥赵巳坑师。西师自古推韩范，谁料文章当济时。
书事五首（壬午）·其五
作者：雷钟德
朝代：清

果然壮士返朝暾，一战先惊骄虏魂。岂意北庭方献捷，遽闻南越已无藩。失机纵寇皆人事，屈己安民亦圣恩。天道好还非汝贷，蛟鼍血溅海犹浑。
书事五首（壬午）·其四
作者：雷钟德
朝代：清

水陆军声羽檄纷，诏书特起故将军。但闻巴蜀索军实，不见旌旗卷塞云。胡骑数传边报急，秦庭可有哭声闻。圣恩宽大惟行赏，敕赐金钱策战勋。
剑门道中
作者：雷钟德
朝代：清

郁盘山色剑门阴，驿路霜乾叶脱林。古柏千章有龙气，怪峰万叠如鬼森。关河短剑人空老，风雨疲驴客自吟。日暮将军营外过，灵旗犹绕阵云深。
司马迁
作者：雷钟德
朝代：清

龙门下河水，千载流呜咽。中有文史声，太史昔愁绝。发愤次旧闻，万怪纷诡谲。幽如暗泉鸣，纡曲势百折。仿佛三神山，烟云倏起灭。仙姬下湘渚，可望不可亵。驰骤风雨来，万马鏦金铁。忽如牛弩张，剑斫生蛟血。千秋存史法，笔力固高洁。自公创兹体，班范继论列。各成一家言，惟公尤度越。高怀多寄托，奇气恣宕跌。是非虽颇谬，感愤固有说。
国士桥
作者：雷钟德
朝代：清

驱车过薄暮，国士尚如生。孤剑一腔血，危桥千载名。寒云黯边色，风力折河声。燕赵悲歌地，凭栏涕泗横。
太尉笏
作者：雷钟德
朝代：清

唾贼面，折贼骨。倒用司农印，愤夺源休笏。伟哉太尉抑何烈，平生段秀实，斯言乃敢污吾耳。不见尚书府前一军甲，吾戴吾头自来矣。尔贼敢滔天，吾笏不汝全，血流被面匍而前。吾头可刃体可镬，此笏击贼贼胆落。
子卿节
作者：雷钟德
朝代：清

莫上李陵台，请看苏武节。此节受自汉天子，携来胡地共冰雪。毡为餐，雪为水，羝乳不生臣心死。单于秋风海上来，吹尽节旄春不回。一朝汉地归胡牧，麒麟阁上节仍秃。
客有自滇来者惠小龙团大理小石屏（石有纹如画山水人物具备）
作者：雷钟德
朝代：清

李侯知我诗肠枯，为我山中摘云腴。又截滇山一片玉，连云带水覆我屋。古壁巃嵷生风雨，山鬼跳叫渔翁语。清泉潺潺流入户，撱石苍壁供澄煮。玉川穷愁大米颠，我欲兼之得公怜。人生适意轻富贵，闭门烹鼎卧看山。
岁暮杂兴五章（选二）
作者：雷钟德
朝代：清

大智轻千乘，小儒觊升斗。升斗可疗饥，千乘亦何有。嗟予鲑菜徒，纵欲乃在酒。颇笑彭泽翁，浊醪不满口。黾勉此为役，趣版他人后。严霜折百草，众芳谢已久。郁兹岁寒性，端居寡侪偶。市井日嚣杂，风尘不可走。忧来取沉醉，杜康真吾友。莫买青萍剑，不如买铅刀。莫爱天池龙，不如驽骀骄。铅刀尚一割，驽骀纷联镳。名驹与名剑，难用空尔劳。读书慕古人，志意何嘐嘐。仙鹤刷健翮，高视淩层霄。入世二十年，乃为时所挠。思欲易前辙，斑鬓已凋萧。大木郁风烟，幽兰甘蓬蒿。古人不可作，吾其长寂寥。
岁暮杂兴五章（选二）·其一
作者：雷钟德
朝代：清

大智轻千乘，小儒觊升斗。升斗可疗饥，千乘亦何有。嗟予鲑菜徒，纵欲乃在酒。颇笑彭泽翁，浊醪不满口。黾勉此为役，趣版他人后。严霜折百草，众芳谢已久。郁兹岁寒性，端居寡侪偶。市井日嚣杂，风尘不可走。忧来取沉醉，杜康真吾友。
岁暮杂兴五章（选二）·其二
作者：雷钟德
朝代：清

莫买青萍剑，不如买铅刀。莫爱天池龙，不如驽骀骄。铅刀尚一割，驽骀纷联镳。名驹与名剑，难用空尔劳。读书慕古人，志意何嘐嘐。仙鹤刷健翮，高视淩层霄。入世二十年，乃为时所挠。思欲易前辙，斑鬓已凋萧。大木郁风烟，幽兰甘蓬蒿。古人不可作，吾其长寂寥。
忆旧二首（选一）
作者：雷钟德
朝代：清

夜半大雪呼鞍马，臂弓腰箭阴山下。射得双雕落马头，平明归衙鼓犹打。边城九月沙草黄，大斝行酒炙黄羊。一声哀笛山石裂，唤取羌儿唱伊凉。
春日过杜曲访杜牧墓
作者：雷钟德
朝代：清

鄠杜莺花上巳天，三分柳色二分烟。谁家骏马垂杨外，一代诗人宿草边。幕府论兵鏦剑戟，江湖载酒醉婵娟。司勋春恨销犹未，唤起吟魂證旧缘。
有感十二首甲午（选三）
作者：雷钟德
朝代：清

满眼山河拱上都，乾坤局变古曾无。紫霄竟日天沉醉，碧血中原鬼乱呼。苍海茫茫求大剑，朔风浩浩发阴符。湘累幽怨兼身世，泽畔吟成泪欲枯。海外孤悬一弹丸，百年圣泽自衣冠。突惊瀛岛更尘劫，真见金人泣露盘。技尽娲皇天莫补，冤沉精卫海难乾。可怜剩水残山地，父老犹思撼岳难。庙略清谈领搢绅，中书堂上太平身。极知气数天公事，焉用安危社稷臣。夷甫远筹营兔窟，季鹰秋兴忆鲈莼。过江名士知谁在，太息夷吾一辈人。
有感十二首甲午（选三）·其一
作者：雷钟德
朝代：清

满眼山河拱上都，乾坤局变古曾无。紫霄竟日天沉醉，碧血中原鬼乱呼。苍海茫茫求大剑，朔风浩浩发阴符。湘累幽怨兼身世，泽畔吟成泪欲枯。
有感十二首甲午（选三）·其三
作者：雷钟德
朝代：清

庙略清谈领搢绅，中书堂上太平身。极知气数天公事，焉用安危社稷臣。夷甫远筹营兔窟，季鹰秋兴忆鲈莼。过江名士知谁在，太息夷吾一辈人。
有感十二首甲午（选三）·其二
作者：雷钟德
朝代：清

海外孤悬一弹丸，百年圣泽自衣冠。突惊瀛岛更尘劫，真见金人泣露盘。技尽娲皇天莫补，冤沉精卫海难乾。可怜剩水残山地，父老犹思撼岳难。
朝鲜参政海崖使君游历至嘉州过访郡斋情深文明语及三韩国是并中夏大局忧愤形于词色殆豪杰之士也临行书联语见赠并祈一诗乃为长句报之
作者：雷钟德
朝代：清

度关紫气晓初开，海外文光落上台。往日云山犹北拱，使星冠盖自东来。茗馀谈笑皆诗史，劫后沧桑付酒杯。依旧素车白马地，可怜周室亦蒿莱。
朱亥墓（在朱仙镇俗称屠儿原）
作者：雷钟德
朝代：清

战国盛养士，尽为私恩倾。朱亥里巷人，宁知义与名。十年鼓刀大梁市，一朝袖椎邺中城。当时岂知矫令非，感恩公子因侯嬴。夺鄙军，褫秦魄，救赵存魏在兹役。不然赵亡魏亦寒，不见梁城终屠磔。夷门监者年七十，平生乃有市侠客。至今屠儿原上草，犹带当时椎血碧。
次韵樾村冬日感事六首（选三）
作者：雷钟德
朝代：清

愁眼乾坤暮，寒城竟夕心。楼台浮雾色，鼓角入天阴。醉里仍弹剑，忧来欲碎琴。只应朋旧在，时寄楚江吟。难发竟谁先，血诚哭夜鹃。误拚孤注掷，莫办哄廷贤。牛斗妖星入，幽燕杀气缠。衣冠随步辇，忍忆广明年。漫掩遗民泣，犹闻上相能。铜驼卧荆棘，铁驷辇金缯。敢诎蛾眉效，能无鱼目升。人才国本在，冥漠竟谁凭。
次韵樾村冬日感事六首（选三）·其一
作者：雷钟德
朝代：清

愁眼乾坤暮，寒城竟夕心。楼台浮雾色，鼓角入天阴。醉里仍弹剑，忧来欲碎琴。只应朋旧在，时寄楚江吟。
次韵樾村冬日感事六首（选三）·其三
作者：雷钟德
朝代：清

漫掩遗民泣，犹闻上相能。铜驼卧荆棘，铁驷辇金缯。敢诎蛾眉效，能无鱼目升。人才国本在，冥漠竟谁凭。
次韵樾村冬日感事六首（选三）·其二
作者：雷钟德
朝代：清

难发竟谁先，血诚哭夜鹃。误拚孤注掷，莫办哄廷贤。牛斗妖星入，幽燕杀气缠。衣冠随步辇，忍忆广明年。
武功吊康对山先生
作者：雷钟德
朝代：清

末路词人剩草莱，兰台门望楚骚哀。千秋功罪缘乡党，一卷文章见史才。生有琵琶能击客，死馀腰鼓只封埃。漆河一夜潺潺水，呜咽疑从北地来。
渡河
作者：雷钟德
朝代：清

万马风号出塞声，昆仑气势本天倾。奔流倒掣太行去，大地横吹碣石平。万古乾坤淘日夜，千年豪杰荡精英。平生要试蛟龙胆，击楫中流浩荡行。
班定远祠（二首）
作者：雷钟德
朝代：清

才俊一门绝辈流，父兄作述自千秋。男儿别有出奇法，手取人间万户侯。丈夫树立期千载，志事还因造化成。多少英雄学投笔，虎头无相误平生。
班定远祠（二首）·其一
作者：雷钟德
朝代：清

才俊一门绝辈流，父兄作述自千秋。男儿别有出奇法，手取人间万户侯。
班定远祠（二首）·其二
作者：雷钟德
朝代：清

丈夫树立期千载，志事还因造化成。多少英雄学投笔，虎头无相误平生。
留侯椎
作者：雷钟德
朝代：清

秦王扫八极，收兵聚城阙。不知十二金人外，何从得此一椎铁。子房破产报韩仇，千金结客劫东游。后来相汉殊意外，此事已自足千秋。秦关开，楚兵来。子婴磔，阿房赤。是时祖龙身己死，不如生前一击褫其魄。君不见荆轲匕首渐离筑，报仇不成旋诛戮，伟哉留侯智勇独。
谒谢文节公祠
作者：雷钟德
朝代：清

山河犹是寓楼非，香火神灯拜锦帷。片石世传桥肆砚，故山秋尽首阳薇。鹃号燕市无归日，雁下钱塘有落晖。丞相英灵在何处，应招朱鸟作双飞。
寒食
作者：霍双
朝代：清

人倚雕阑竹倚衣，女桑遥听子规啼。陌头杨柳休攀折，系住春光不许归。
暮春
作者：霍双
朝代：清

东山下林影，西阁日光残。脉脉春风里，幽花生暮寒。
挽张百熙联
作者：霍澍霖
朝代：清
体裁：联

自有千秋，宪政南针，学界北斗；又弱一个，苍生绝望，士林衔悲。
参金粟本师密老和尚
作者：青莲
朝代：清
体裁：七言律诗

日脚垂来雨脚收，几村晴树引孤舟。问津曾未迷前路，到寺疑如见昔游。桑鼓远闻金粟外，海光直射石鸥头。幸生斯世逢斯老，得入拈花第一流。
山居
作者：青莲
朝代：清
体裁：七言绝句

门前一径向云开，万壑千崖脚下来。行到翠微深绝处，数声啼鸟唤人回。
落梅
作者：青莲
朝代：清
体裁：七言绝句

零落枝头春已穷，或沾泥土或飘空。莫言桃李多颜色，尽在东风几日中。
送一拙归径山
作者：青莲
朝代：清
体裁：七言绝句

白云堆里冷难辞，鍊得身心百不知。试问凌霄峰顶月，何人先见上松时。
送聚之游黄山
作者：青莲
朝代：清
体裁：七言绝句

七十二滩一客舟，上崖不必问徽州。白云成片风吹散，三十六峰多露头。
秋雪庵
作者：静挺
朝代：清
体裁：七言绝句

秋空一片白云迷，夹岸芦花雪岭齐。迢递梵王宫阙里，晓钟飞度隔溪西。
采薪行
作者：静挺
朝代：清
体裁：古风

西山日苦贫，竹木摧为薪。采薪犹自可，村里虚无人。弥望春郊绝青草，浑无树枝托飞鸟。厮养小儿大如天，纷拿路人捶路边。路人抱头仰空泣，囊中攫去官税钱。船子望之舍船走，行船那敢出渡口。东村老媪伏断垣，少妇含涕都不言。贸贸远来谁氏子，白金深裹衣带里。徒卒夺之不肯与，奋刃一击路傍死。萧条百里罕人烟，举目川原倍可怜。黄昏阴黯鬼火照，清宵但闻猿狖叫。
钱塘怀古·其一
作者：静挺
朝代：清
体裁：七言律诗

青丘西郭水连天，庆忌孤坟落照偏。夜夜海潮飞白马，年年江月度乌鸢。越王台榭愁荒草，吴苑笙歌泣断烟。七十二峰零乱后，只今依旧采莲船。
钱塘怀古·其二
作者：静挺
朝代：清
体裁：七言律诗

东浦横连第一桥，御园烟锁晚风飘。樱桃露重浮金碗，杨柳春深度玉箫。波涌两湖渔火乱，沙明十里马蹄骄。伤心华月高楼近，郊外青旗久寂寥。
宫词
作者：静照
朝代：清

到面东风只自知，燕花牌子手中持。椒房领得金龙纸，敕写先皇御制诗。一树寒花冒雪开，幽香寂寂映妆台。女官争簇传呼近，知是鸾宫选侍来。宝妆云髻亸金衣，娇小丰姿傍玉扉。新入未谙宫禁事，低头先拜段纯妃。只敕宣传幸玉熙，乐工先候九龙池。装成傀儡新番戏，尽日开帘看水嬉。阅遍司农水旱书，君王减膳复斋居。御厨阿监新承旨，来日羹汤不进鱼。俭德慈恩上古稀，他方织锦尽停机。赭黄御服重经浣，内直才人著布衣。
宫词·其一
作者：静照
朝代：清

到面东风只自知，燕花牌子手中持。椒房领得金龙纸，敕写先皇御制诗。
宫词·其三
作者：静照
朝代：清

宝妆云髻亸金衣，娇小丰姿傍玉扉。新入未谙宫禁事，低头先拜段纯妃。
宫词·其二
作者：静照
朝代：清

一树寒花冒雪开，幽香寂寂映妆台。女官争簇传呼近，知是鸾宫选侍来。
宫词·其五
作者：静照
朝代：清

阅遍司农水旱书，君王减膳复斋居。御厨阿监新承旨，来日羹汤不进鱼。
宫词·其六
作者：静照
朝代：清

俭德慈恩上古稀，他方织锦尽停机。赭黄御服重经浣，内直才人著布衣。
宫词·其四
作者：静照
朝代：清

只敕宣传幸玉熙，乐工先候九龙池。装成傀儡新番戏，尽日开帘看水嬉。
夜坐
作者：静维
朝代：清

残镫照帘幕，楼阁有馀情。落叶堆蛩砌，凉风吹雁声。暮蝉愁里听，河汉望中横。独坐悲秋夜，疏棂淡月莹。
村居杂感
作者：静维
朝代：清

春山斜远郭，渌水满晴川。白鸟孤云外，青林返照边。风波何处少，耕凿此中偏。莫作途穷叹，聊同鹿豕全。
碧海
作者：静维
朝代：清

碧海风涛静不飞，凌霄高阁敞云扉。拥书千卷无人到，剪烛三更有鹤归。汉殿香消青鸟去，缑山秋冷玉笙微。劫灰辨得馀悲怆，独向人间寄衲衣。
秋宵对月
作者：静维
朝代：清

夜静天地凉，凭楼独凝眺。烟树色离离，云山望中杳。万籁寂无声，数萤流木杪。青镫照罗幕，残叶铺池沼。悲哉今古情，乾坤徒浩渺。忧怀自苍茫，至意漠难晓。姮娥知我愁，流影来相照。当持金石心，千秋同皎皎。
赠圣幢师
作者：静维
朝代：清

自是闺中秀，超然远物华。心能同水月，骨自带烟霞。翠长真如竹，黄开般若花。寄言刘铁磨，应识赵州茶。
题春草堂
作者：静维
朝代：清

谢公游眺地，春草已无根。夕巷牛羊下，空檐鸟雀喧。可怜盱盼尽，徒有简编存。泪洒西州路，何人酹一樽。十载重游地，孤城带落晖。西园迷旧迹，北渚长新矶。玉树人俱尽，金庭事已非。何须闻短笛，独立自沾衣。
题春草堂·其一
作者：静维
朝代：清

谢公游眺地，春草已无根。夕巷牛羊下，空檐鸟雀喧。可怜盱盼尽，徒有简编存。泪洒西州路，何人酹一樽。
题春草堂·其二
作者：静维
朝代：清

十载重游地，孤城带落晖。西园迷旧迹，北渚长新矶。玉树人俱尽，金庭事已非。何须闻短笛，独立自沾衣。
古梅歌
作者：静诺
朝代：清

阆苑琼姿不记年，屈曲古干如龙盘。大庾万枝只如此，回旋曲折空山里。吐萼枝枝色正妍，移来小艇泊流泉。斜枝倒侵冰魂化，狂呼游客添杯斝。我欲携筇过隔溪，竹林主人远相迓。莫谓韶光还久留，人生适意多偷暇。
咏秋兰
作者：静诺
朝代：清

长林众草入秋荒，独有幽姿逗晚香。每向风前堪寄傲，几因霜后欲留芳。名流赏鉴还堪佩，空谷知音品自扬。一种孤怀千古在，湘江词赋奏清商。
夏日晚晴
作者：静诺
朝代：清

窗白雨将去，犹存一帐寒。神清无俗梦，心定不生澜。红湿知莲苦，声迟识漏残。画梁新燕小，窥栋语般般。
岁暮作
作者：静诺
朝代：清

时序自推迁，忽然惊岁暮。举目见寒鸦，悲鸣如欲诉。太阳惨不舒，同云四野布。朔风时北来，哀号满庭户。翘首望阳春，阳春不我顾。居诸如隙驹，剥啄有定数。况我世外人，浮云已如故。园有数株梅，结伴尽堪度。
幽居静坐
作者：静诺
朝代：清

幽居惟自适，一编聊自遣。白昼一何长，安不自黾勉。古人虽往矣，微旨亦须阐。空檐滴长漏，炉香生宝篆。每当兴会嘉，双手不释卷。嗟哉世俗子，不解亲坟典。
春宵即事
作者：静诺
朝代：清

野藤花气暗随风，狼藉春光一半空。斜倚石栏频望处，满庭明月有无中。
河渚初睡
作者：静诺
朝代：清

石枕藤床万虑忘，跏趺不逐世间忙。风生蒲扇人情冷，竹映纱窗月影凉。随地可消清夜永，无心尝戴野荷香。门迎流水尘声远，槛外松涛入耳长。
舟泊姑苏
作者：静诺
朝代：清

扁舟今夜泊，遥对阖闾城。霞落浦云晚，鸦眠山月明。片帆归路远，千里客心惊。鼓枻不成寐，萧萧何处声。
赠杨夫人
作者：静诺
朝代：清

一种高风迥绝尘，何缘邂逅觉生春。青莲堪证无生法，紫诰仍辉现在身。性洁自甘泉石操，谈玄喜与法王亲。金陵风物称殊绝，道左流连话转深。
过永庆寺逢牡丹作
作者：静诺
朝代：清

东风习习春将夏，宝马香车如放假。夹道松杉满径阴，黄鹂坐语春风下。偏反绰约逞娇颜，徘徊终日不知还。花王似殿东王令，好鸟枝头笳鼓竞。莫言花落不如人，人老能如花更春。惟有青山常对峙，年年花落路傍尘。小鸟欲答忽飞去，宛转如歌昔时句。但使衰年无病侵，岁岁花前常小憩。
阅楞严经
作者：静诺
朝代：清

青莲自是出淤泥，在处明心更不迷。寄语学人须著意，本来无染即菩提。
隰西草堂
作者：靳应升
朝代：清
体裁：五言律诗

虽少冬青树，犹余古薜萝。闲居真处士，枯坐老头陀。云水随缘过，江山入梦多。问津如有客，夜半看黄河。
丙辰重九偕同人北山寺登高
作者：靳昂
朝代：清

北山石室嵌危岩，洞窗凿壁如石函。飞庙杰阁相周匝，下临千仞碧巉巉。去郭近郊五六里，横溪阻河通轻帆。蜡履偶然一登陟，暮归惧隔重城严。去年此日作重九，曾向山头醉一斗。流光瞬逝过隙驹，如梦如烟空回首。倦眼眯尘春复秋，忽插茱萸笑开口。直把登高作成例，主人提糕客携酒。落叶满径霜叶丹，一泓碧澄鸣秋湍。山脚小憩神逾健，蹑梯直上青云端。塔影矗空日正午，拂衣猎猎天风寒。乘飙便欲凌沧溟，俯视尘海骖青鸾。骚首问天天不语，眼底家山在何许。东南万里黯浮云，烽火连江亘吴楚。前年羽檄驰南都，至今狂寇羁天诛。安得痛饮千日酒，埋头石室读阴符。吾辈伏处恒碌碌，酒酣惯作长沙哭。莫将落帽傲桓温，且漉葛巾灌幽菊。要知行乐须及时，醉歌即是升平福。
九巳丁日北禅寺登高
作者：靳昂
朝代：清

峰余残雪晚烟苍，寒冱疏林淡染霜。共道今年秋气肃，几忘添闰作重阳。风回涧曲冷侵衣，鸟道盘空入翠微。黄叶满山人语寂，钟声穿破白云飞。醉把莱萸笑开口，题糕携酒又重来。客中聚散浑无定，难得三年共此杯。雪印鸿泥易渺茫，断云空逐雁南翔。醉中欲倩倪迂笔，留取青天字数行。
九巳丁日北禅寺登高·其一
作者：靳昂
朝代：清

峰余残雪晚烟苍，寒冱疏林淡染霜。共道今年秋气肃，几忘添闰作重阳。
九巳丁日北禅寺登高·其三
作者：靳昂
朝代：清

醉把莱萸笑开口，题糕携酒又重来。客中聚散浑无定，难得三年共此杯。
九巳丁日北禅寺登高·其二
作者：靳昂
朝代：清

风回涧曲冷侵衣，鸟道盘空入翠微。黄叶满山人语寂，钟声穿破白云飞。
九巳丁日北禅寺登高·其四
作者：靳昂
朝代：清

雪印鸿泥易渺茫，断云空逐雁南翔。醉中欲倩倪迂笔，留取青天字数行。
咏史
作者：靳荣藩
朝代：清

大凌河水接雄关，啼笑相逢并马还。李广何庸重对簿，天留陷阱待清班。中原已见黍油油，尺土东南势莫留。君管烟花臣水火，枉教开府向扬州。南国烟花势已销，鼓声又杂浙江潮。孤臣不采西山蕨，肯负生徒待柳桥。熹庙臣工只两途，忤珰取祸附珰污。华亭避世朝班里，秋水闲鸥半有无。
咏史·其一
作者：靳荣藩
朝代：清

大凌河水接雄关，啼笑相逢并马还。李广何庸重对簿，天留陷阱待清班。
咏史·其三
作者：靳荣藩
朝代：清

南国烟花势已销，鼓声又杂浙江潮。孤臣不采西山蕨，肯负生徒待柳桥。
咏史·其二
作者：靳荣藩
朝代：清

中原已见黍油油，尺土东南势莫留。君管烟花臣水火，枉教开府向扬州。
咏史·其四
作者：靳荣藩
朝代：清

熹庙臣工只两途，忤珰取祸附珰污。华亭避世朝班里，秋水闲鸥半有无。
圣泉寺歌
作者：靳荣藩
朝代：清

圣泉古寺烟波里，规矩双亭凌空起。怪石㟏岈吐幻云，游鱼拨剌跃清水。忆昔巴渝太守贤，佐以司马沧州李。公余飞盖时来游，指点亭台赋燕喜。太守迁擢感沧桑，司马青衫欲断肠。荷叶田田留败苇，雕栏曲曲剩方塘。矩亭零落规亭改，空余佛刹尚爽垲。载酒宾从旧已非，种桃道士竟谁在。我来信宿向寺中，蒹葭苍苍万事空。君不见池上生祠今非昔，已写汉前将军额。
池上一首呈愿东岩
作者：靳荣藩
朝代：清

雨后水苔生，与岸同一绿。柳丝覆其上，翠影繁以缛。池中水荭花，下有群凫浴。雅不与鱼争，各随性所欲。是时偕我友，共坐论心曲。濠梁岂在远，妙理斯亦足。天趣日日新，古谊以相勖。
金莲花歌
作者：靳荣藩
朝代：清

龙门边外缘陂陀，芙蓉菡萏交枝柯。妍如重台滴早露，洁如百子凌清波。脆如并头晓日映，正如千叶春风和。却看黄中通理吉，才知不是寻常荷。忆昔金源绍耶律，行宫帐殿俱嵯峨。肇锡嘉名曷里改，金枝玉叶原非讹。莲曲新翻白羽起，莲杯既醉朱颜酡。遂令此花得所遇，史臣载笔为编摩。五百年来岸谷异，祇随塞草缘山阿。退之无繇咏玉井，子安不复谣黄螺。夙闻五台此花盛，裕之游赏曾吟哦。曷为塞垣竟寂寞，春风秋雨长蹉跎。讵比为镫送子直，奚知作烛随东坡。名花如旧世代远，田父樵子相诋诃。我谓赏花纪史册，已留名字辉羲娥。汗青缃绿自可贵，纷纷赋颂何足多。愿以此诗为花慰，见者应复来游歌。名花闻之似解语，风前摇曳常娑娑。
挽杨镜帆联
作者：靳邦庆
朝代：清
体裁：联

砚草犹存，空忆芙蓉秋水度；琴音忽渺，难忘风雨对床时。
正谊书院讲堂联
作者：靳邦庆
朝代：清
体裁：联

隔院警晨钟，愿诸生日就月将，名下不虚华国选；望衡瞻夏屋，幸五邑刑清政简，公余来听读书声。
石将军庙联
作者：靳邦庆
朝代：清
体裁：联

灵神不为地乘没；将军疑是天上来。
粤西会馆戏台联
作者：靳邦庆
朝代：清
体裁：联

渐展鸿规，睹竹苞松茂之才蔚起岩阿，尤冀厦广千间，颜欢寒士；式歌燕喜，盼五岭三江之彦偕来日下，同听阳春一曲，酒饮乡人。
集字联
作者：靳邦庆
朝代：清
体裁：联

太守二千石；道宗五百年。
集字联
作者：靳邦庆
朝代：清
体裁：联

王道扶翼，万年有纪；皇图广大，四海不波。
酬纪心斋游平氏园林见怀之作
作者：鞠恺
朝代：清

良朋胜地足句留，何事临风动远愁。池涨半篙初过雨，井飘一叶早惊秋。青山碧树多离索，白露苍葭旧溯游。千里乡关暮云隔，劝君休上仲宣楼。
赠高上林先生
作者：鞠懙
朝代：清

海边辜负旧林丘，南北经年伴远游。买酒鹊湖同倚棹，听歌燕市共登楼。上书又下刘蕡泪，长笛偏生赵嘏愁。可惜年年芳草绿，春明还与约淹留。
送汉源舍弟东归
作者：鞠濂
朝代：清

背影孤鸿不可寻，西风吹汝度遥岑。霜蹄白染宵征月，枫叶红翻夕照林。戍鼓乍回千里梦，疏棂寒送万家砧。故园兄弟应相忆，忽越楼头愁正深。
任城送姜锡山归蓬莱
作者：鞠耀奎
朝代：清

客里难为别，怀乡兼送君。况经悲落木，复此感离群。太白楼前月，东坡祠畔云。相思分两地，惆怅对斜曛。
泊燕子矶
作者：鞠逊行
朝代：清

倒影涵波返照红，动摇金碧大江空。锦帆一片寺前落，入李将军图画中。
赭山僧舍
作者：韦一鹤
朝代：清
体裁：七言律诗

霜染枫林树树嘉，残阳野刹乱鸣鸦。有僧闭户能翻卷，对客围炉解品茶。静里谈禅飞玉屑，闲中供佛采山花。同依胜地忘归去，趺坐蒲团欲当家。
丹阳道中
作者：韦佩金
朝代：清

雨过千林滴，岸深一河静。树老就支屋，瓜熟全覆井。村儿贫不丐，病妇容能整。刹荒倚严鬼，花孤傲秋靓。泥牛下阪重，蓑人弄罾暝。远化青山烟，阴无万物影。邮程过易忘，昔游见应省。抚心感衰病，倦目括风景。浪迹无所成，江山岂心肯。
出都兼旬明日是江南境
作者：韦佩金
朝代：清

六渡黄河水，车箱鬓欲丝。健饶为客味，贫愿到家迟。湖月初弦夜，桥霜渐白时。路尘才碾尽，已误菊花期。
发汉阳宿黄陂县
作者：韦佩金
朝代：清

送我汉东路，东风吹散丝。大瓢云梦酒，残纸简栖碑。竹屋鱼蛮子，江舟水马儿。前勋相韦虎，一旅障南司。
同汪容甫访朱山人二亭对酒述怀
作者：韦佩金
朝代：清
体裁：古风

甫也才地最孤洁，江水见底秋月高。清言之祖建安骨，挥斥三唐呵六朝。元瑜善病陈思贬，过此略推刘孝标。常谓周衰文统绝，骚史以外粕与糟。出君便腹为大冶，石才栋书投煎熬。镕之百过烟火尽，一滴著地皆成膏。不比酸冷争派别，教人寻味持空螯。天寒野阴怀抱恶，城南会合访孟郊。多竹款门笑开口，且斟浊酒饥肠浇。
同陈十黄四冯三吴二塔山寒望
作者：韦佩金
朝代：清

绪风款冬心，零雨补月额。方寒节候迟，沿溪叶未脱。同居四五人，先期戒朝秣。言从万瓦外，一快霜野阔。澄水面可照，疏芳聊手掇。绁林企单椒，望见久莫达。瞻前及翠微，顾后已木末。食单先僧厨，小憩倚寺闼。荡胸远天开，舒眼四望豁。临贺送寂寥，泷吏戏乖剌。滮彼南溪水，东北流活活。独葆在山清，皎然不敢夺。归骑钟鱼催，来径羊牛括。待渡寻鹿场，植援聚鱼沫。山醉习氏池，柳记袁家渴。人村暖可亲，旧筚恋难割。长江大艑重，清湘雁程遏。胜境无穷探，所嗟故乡越。
同陈十黄四冯三吴二塔山寒望
作者：韦佩金
朝代：清
体裁：古风

绪风款冬心，零雨补月额。方寒节候迟，沿溪叶未脱。同居四五人，先期戒朝秣。言从万瓦外，一快霜野阔。澄水面可照，疏芳聊手掇。绁林企单椒，望见久莫达。瞻前及翠微，顾后已木末。食单先僧厨，小憩倚寺闼。荡胸远天开，舒眼四望豁。临贺送寂寥，泷吏戏乖剌。滮彼南溪水，东北流活活。独葆在山清，皎然不敢夺。归骑钟鱼催，来径羊牛括。待渡寻鹿场，植援聚鱼沫。山醉习氏池，柳记袁家渴。人村暖可亲，旧荜恋难割。长江大艑重，清湘雁程遏。胜境无穷探，所嗟故乡越。
哭汪大容甫四首·其一
作者：韦佩金
朝代：清
体裁：七言绝句

肯卑全才天意殚，孤贫都道假年难。尽穷目力借书读，作客归来无铗弹。
哭汪大容甫四首·其三
作者：韦佩金
朝代：清
体裁：七言绝句

文词洗伐绝纷拿，冷最清腴澹最华。佳处焦山有脩竹，春深沅水望桃花。
哭汪大容甫四首·其二
作者：韦佩金
朝代：清
体裁：七言绝句

谋养何须蠹仓米，埋名生怕虱朝官。更除可语西山石，但有生平一谢安。
哭汪大容甫四首·其四
作者：韦佩金
朝代：清
体裁：七言绝句

吟情苦欲愁肝肾，至味酸留在齿牙。五夜钟鸣身一叶，兰亭真本落谁家。
常州客感
作者：韦佩金
朝代：清

户小何心对酒觥，劫终无复理棋枰。吹镫雨夜衾初薄，飘瓦秋空梦不成。叶落随风思树苦，江长到海记源清。山茶伐尽双鬟嫁，病榻僧楼十载情。
星星峡
作者：韦佩金
朝代：清

平沙浩如海，古石辗尽烂。一朵飞来峰，巨掌擘各半。山心既内养，石理不外散。暗泉流草根，注涧却复断。方当入山初，但觉马蹄慢。景聚无虚引，境新得遥看。人居同虎帐，僧饭煮鸾毈。幽榻留云多，闲窗借青汉。月廊老树垂，风殿春灯乱。驿程与流年，夜烛光中换。怪底寻梦难，铃语歇已旦。
松树塘万松歌
作者：韦佩金
朝代：清

天山尾，万柳红，天山根，万本葱，天山之口万树松。元气不斫五丁手，古春蟠结山当中。中间凿空处，不见草与木。天秘苍精泄元由，奇到峰尖刺天腹。忽破天膜膏四流，神尧以前无此绿。松耶峰耶两不降，松身高与峰头昂。我来但有松挺立，积雪遍压无山光。雪意欺松不教起，松势当空绝依倚。气夺天山以上天，天俯接松意未已。塞水浅深伏沙窝，山底乱流成塞河。荒唐神物山之下，满山皱碧翻层波。松面峰头倏向背，马力松风相进退。万里南天树海人，直到天西泛松海。离奇藉撑西北倾，山石粗耳松其精。购者皮相松窃笑，卿相向我求长生。我抚松身得石理，结交结心有终始。雪消雪满自年年，凿尽天山松不死。
汉水雨度
作者：韦佩金
朝代：清

汉水不变酒，萧然春若秋。清明连夜雨，花柳一江愁。鼓我沧浪棹，何年西北流。纷纷峭帆去，七日下扬州。
香阜寺
作者：韦佩金
朝代：清

长河崇精舍，风露轩秋谷。土香芝术暖，树密台殿复。繁花众蝶喜，深云一房宿。水容白日静，松门凉月绿。闻钟遂成往，经过肆闲瞩。无声堂饭僧，有影岸归牧。林晚众翼喧，孤禽下寻竹。
蝉琴
作者：韦国模
朝代：清

弹来古调夕阳边，一树无情噪暮蝉。伫月饱餐三径露，哦松细咽半空烟。残声曳去聆馀韵，急响停时讶断弦。吟罢碧云春欲暝，绿阴眠稳晚风前。
蝶板
作者：韦国模
朝代：清

栩栩寻芳遍绿郊，几丛梅影翅轻捎。红牙有谱依花按，白板无腔信羽敲。打破冷香风入拍，翻残腻粉月当梢。檀心一点枝间逗，争得莺梭燕剪抛。
梦灯
作者：韦国琛
朝代：清

的皪画帘前，萤飞不夜天。孤灯终弗灭，真火本无烟。影为临风闪，光还冒雨燃。碧梧秋苑夕，流映绮罗筵。
海市
作者：韦国琛
朝代：清

海立云垂澜拥紫，星房雾牖亘天起。列肆骈阗一鬨兴，隐隐十洲见城市。罗刹冯夷杂沓来，鲛宫贝阙相当开。潮声人语若互答，顷刻变幻千万回。别有蜃楼高百尺，波臣贳酒宴河伯。十千沽酒莫辞贫，醉视茫茫海涛白。
蚓笛
作者：韦国琛
朝代：清

不须丝竹奏分明，直把虫声当笛声。夜冷水龙翻别调，宵深歌女怨残更。吟馀柳色墙阴古，咽落梅花砌上清。为问倚楼人在否，满阶苔藓碧无情。
蛙鼓
作者：韦国琛
朝代：清

渊渊响澈白蘋洲，梵响分明闹未休。两部喧来高士听，五更挝起戍人愁。池塘细雨催花日，田水清风报社秋。到处乱敲如记里，淡烟疏月一声收。
蜂房
作者：韦国琛
朝代：清

指点蜂窠里，房悬一角斜。春深香作国，日暖蜡为家。世界真如蜜，楼台半是花。忽逢金翼使，为报午时衙。
螳斧
作者：韦国琛
朝代：清

趯趯螳螂斧，临风带怒行。一身腾去健，双臂劈来轻。拒辙看呈勇，听琴讶变声。黄昏三径里，修月證前生。
贺陈握卿阳月举第三子
作者：韦廷葆
朝代：清

跨灶先人事，君今数梦罴。不凡无忝祖，有兆卜佳儿。立鼎齐三孔，摩天冠一时。瑞符丹穴凤，英物早怀奇。
和唐人诗四章 其四 原作
作者：韦承庆
朝代：清
体裁：五言绝句

澹澹长江水，悠悠远客情。落花相与恨，到地一无声。
与秦涧泉修撰话旧
作者：韦谦恒
朝代：清

白下城边系短桡，故人重此对吟瓢。半帘晴雪围炉坐，拾得松枝话六朝。山色都将积雪封，烟寒何处觅游踪。十年旧事从头说，一榻长干共暮钟。
与秦涧泉修撰话旧·其一
作者：韦谦恒
朝代：清

白下城边系短桡，故人重此对吟瓢。半帘晴雪围炉坐，拾得松枝话六朝。
与秦涧泉修撰话旧·其二
作者：韦谦恒
朝代：清

山色都将积雪封，烟寒何处觅游踪。十年旧事从头说，一榻长干共暮钟。
寄徐孝廉位山先生
作者：韦谦恒
朝代：清

此日谈经客，先生尚典型。三朝头已白，八十眼犹青。人列儒林传，天留处士星。何时载尊酒，一访子云亭。
寄梁山舟侍讲
作者：韦谦恒
朝代：清

之子媚幽独，翩然返故庐。莼丝三月暮，贝叶一镫余。但见黄尘远，宁教白社虚。春愁满湖上，吟兴复何如。忆昔持尊酒，时时共短吟。月明秋水净，花落夕阳深。旧梦中宵觉，离怀隔岁侵。空余擘窠字，遥见故人心。
寄梁山舟侍讲·其一
作者：韦谦恒
朝代：清

之子媚幽独，翩然返故庐。莼丝三月暮，贝叶一镫余。但见黄尘远，宁教白社虚。春愁满湖上，吟兴复何如。
寄梁山舟侍讲·其二
作者：韦谦恒
朝代：清

忆昔持尊酒，时时共短吟。月明秋水净，花落夕阳深。旧梦中宵觉，离怀隔岁侵。空余擘窠字，遥见故人心。
常君殉节诗
作者：韦谦恒
朝代：清

独以书生能骂贼，当年英烈试重论。三刀讵足旌儒吏，一剑聊凭答圣恩。空祀桐乡频洒泪，谁招辽海未归魂。祇今凛凛馀生气，昔岭千秋有血痕。
梦草亭独坐适八弟定旃洛中书至
作者：韦谦恒
朝代：清

碧梧深柳宛吾庐，短彴回廊任所如。孤艇泛从残雨后，好山看到夕阳初。池塘春草连宵梦，宛洛秋风尺素书。莫向南天频怅望，画图终日正相于。
王昭君
作者：韦谦恒
朝代：清

不恨丹青误，惟期报国恩。边尘如可靖，妾命不须论。月送关中骑，春归塞上魂。红颜安社稷，青史至今存。
登姑孰城楼
作者：韦谦恒
朝代：清

丹阳城接大江流，雉堞犹余六代秋。《白纻歌》随元子去，青山名为谢公留。楼台迤逦轻烟合，吴楚微茫落照浮。最喜女墙吟眺处，鸣榔声动见渔舟。
秋日雨后同朱笥河学士宋小岩洗马曹竹虚中允褚筠心侍读集汪持斋阁学邸舍时谈及邓尉山桂华之盛故有落句
作者：韦谦恒
朝代：清

书局匆匆策马回，招要重到小蓬莱。半天雨势龙衔去，一片秋声雁带来。桑落肯辞今日醉，桂华应傍故园开。吴中风景资谈柄，促坐浑忘漏点催。
过清流关
作者：韦谦恒
朝代：清

东南半壁势全收，奕奕雄关据上游。五代烽烟余故垒，一天风雨入残秋。乱山自向孤城绕，野水还归别涧流。忽忆醉翁呼不起，独携尊酒倚高楼。
暮春道经舒城山谷
作者：韩允西
朝代：清

路转峰当户，林疏水绕村。鸡声流涧底，犬吠倚云根。地僻幽居乐，风醇古道存。浑忘王事瘁，茅店醉清樽。
挽张之洞联
作者：韩兆鸿
朝代：清
体裁：联

此身系天下安危，通经达权，奠东南半壁，遥遥旷代，绝少斯才，故应于曾胡李左以还，别开世界；所学得纯儒宗派，包今统古，铸新旧一炉，脉脉传心，有谁私淑，惟愿与燕冀吴楚之士，同哭春风。
剑泉峰
作者：韩凤仪
朝代：清

棱棱峭立异群峰，疑淬吴钩光上冲。虎阜石顽徒试剑，生公见亦让机锋。
玉笋峰
作者：韩凤仪
朝代：清

云牙交迸出巉岩，秀挺依稀玉笋尖。朔雪春雷经几许，未曾减亦未曾添。
灵峰洞
作者：韩则愈
朝代：清

有峰拔地起，亭立三千尺。转折拾层级，洞天窥一隙。幽邃直佛窟，传闻太守辟。岁月既已久，石上苔藓积。洞门俯众山，双笋谁为擘。灵芝高可采，初月瀁金液。小憩招白云，藉草欲晨夕。山僧不厌人，笋蕨喜留客，终老袪尘缨，优游此山泽。
蕺山晚眺
作者：韩则愈
朝代：清

石磴盘旋共客登，微茫水雾认层层。桥边落日迷秦望，城上寒烟接禹陵。远浦渐昏闻过雁，柴扉半启见归僧。旅愁好借风吹去，又费先生酒一升。
挽张百熙联
作者：韩圬余
朝代：清
体裁：联

喜从来将相出湖湘，胡地不灵，一代大师天禄短；如此去精灵为河岳，有词请祷，九州孤愤国仇深。
洪山寺远眺书怀
作者：韩奕
朝代：清
体裁：七言律诗

春初花见岭头梅，槛外云飞去复回。渚口风声穿树出，荆门山色隔江来。濒湖野烧连烽起，落日孤帆带雾开。天堑自经多战后，不堪更听楚猿哀。
次孙渊如自历下之官兖州道中即事韵
作者：韩对
朝代：清
体裁：七言律诗

姓氏天题墨未乾，点烟杯水迥生寒。得观海处皆奇境，能读书人是好官。鲁国诸生门下列，峄山传刻马头看。遥知兵卫森严地，犹戴峨峨子夏冠。
穷士
作者：韩崇
朝代：清

穷士易为恩，寸苗易为泽。岂谓盆盎微，种松贬高节。皎皎云际月，磊磊岩下石。怀璞弗自衒，流辉乃同澈。不易展氏介，已甚泄柳迫。识曲诚有人，雅歌奏清瑟。
过弇山尚书废园
作者：韩崇
朝代：清

月沼有波曾照影，风亭无主倩谁扶。墙东瘦石如人立，阅尽兴衰一语无。经训堂成书万卷，灵岩馆辟树千章。功名炙手才华盛，付与游人话夕阳。
过弇山尚书废园·其一
作者：韩崇
朝代：清

月沼有波曾照影，风亭无主倩谁扶。墙东瘦石如人立，阅尽兴衰一语无。
过弇山尚书废园·其二
作者：韩崇
朝代：清

经训堂成书万卷，灵岩馆辟树千章。功名炙手才华盛，付与游人话夕阳。
云𥯓见示龙槐寺同饭崇效寺看花之作复次其韵
作者：韩崶
朝代：清
体裁：七言律诗

结庐人境车马稀，春残犹自恋春衣。百年几度花前醉，一饭不忘天下饥。树老无枝龙自卧，楼高有级锡能飞。为贪欲尽花经眼，藉草相将坐不归。
南天门
作者：韩崶
朝代：清

一径缘秋毫，连山入太古。孤云欹松萝，长风啸豺虎。鞭镫惨不骄，瑟缩战两股。争此一握天，豁然开洞户。阔愁大荒落，低见众星舞。回视未登客，万蚁穿线缕。始知所历高，上界足官府。书生老蓬筚，壮观从今数。狂吟《敕勒篇》，浩气莽天宇。
南天门
作者：韩崶
朝代：清
体裁：古风

一径缘秋毫，连山入太古。孤云欹松萝，长风啸豺虎。鞭镫惨不骄，瑟缩战两股。争此一握天，豁然开洞户。阔愁大荒落，低见众星舞。回视未登客，万蚁穿线缕。始知所历高，上界足官府。书生老蓬荜，壮观从今数。狂吟《敕勒篇》，浩气莽天宇。
发南安
作者：韩崶
朝代：清

入秋何亢阳，一月无滴雨。老农泣枯苗，行客口生土。弭棹迫岩程，解维下横浦。火云屯高崖，沙岸断枉渚。数里间一滩，清浅不容武。谁家横筑坝，规画肆夺取。车戽虹饮川，轮激臼投杵。所余涓滴流，碎石又龃龉。作梗势方张，闻声气先沮。挽牵困缆索，撑曳穷篙橹。攘臂喊乃齐，跳身勇能贾。掉泥龟曳尾，趯草螽动股。死力挣头颅，猛气积腰膂。转关撼坤轴，出地奋雷鼓。溅沫跳珠玑，流藻濯绮组。是时日方中，火伞张卓午。偪仄短篷间，知鱼卧鬵釜。岂知波面人，水濡更火煮。祼体焉我浼，裂肤竟谁抚。而我方卓然，兀坐不犹愈。倾浆碧沈杯，展箑白挥羽。咫尺判菀枯，性命悬莽卤。少焉泊前湾，新月一钩吐。争浴喧沦漪，晚饭命俦侣。方欣生事优，未识向来苦。夜半凉风来，雨势蓄犹怒。明当倒银汉，力致多稌黍。岂独利行舟，江潮涨几许。村醪行可沽，一斗吾劳汝。
守惠济闸遇宋西樵明府运铜北上共饮至醉作歌贻之
作者：韩崶
朝代：清

黄河西来直如箭，闸高三板苦臼战。孤篷兀守睡惛腾，洗眼忽睹故人面。间关万里来滇南，飘泊一官同客燕。倔强不善事上官，转运京铜八十万。昆吾之质精且良，磈礌历落装满舱。远从巴峡穿瞿塘，石齿衙衙森剑铓。訇然撞击首尾张，委弃岂汝能周防。绳缒万夫沈水取，入饱蛟龙出豺虎。江声呜咽江水赤，千百曾无返十五。来时孟秋今孟夏，十月征程半天下。惊魂羁魄天公怜，从今王道真平平。忆昔长安同跃马，交情脱略世应寡。岂料年来迹转迷，那知今日杯重把。男儿自是可怜虫，吾辈原非食肉者。波平月上清风来，安得河水变玉醅。与君长夜倾千杯。所惜明朝闸板开，眼前呼舞俱尘埃。
富春舟中
作者：韩崶
朝代：清

一棹富春渚，空江木叶稀。饥乌入云叫，野鸭傍人飞。水落岸容静，帆低风力微。舵楼晚饭好，顿顿白鱼肥。
射圃草亭初成与同人较艺
作者：韩崶
朝代：清

冷官无事辟矍圃，新亭峨峨立旧础。编茅作盖士作阶，缚竹为栏纸为户。一日畚插二日成，忽遣荆榛化堂宇。坐依碧筱落襟袖，卧看青山到帚尘。不知主人义何取，公然欲为亭作主。疏狂幸许托圣明，奔走已复息旁午。门前朅来举举士，墙角伫听渊渊鼓。申令颇亦峻赏罚，进耦俨欲勒部伍。金瓜声彻饿鸱鸣，白翎影作飞凫舞。却愁手硬绕丛棘，更苦力薄怕强弩。长短广狭上下旁，毕竟将心安何所。乍喜骍弓渐调习，无那皮鹄偏抗拒。裂帛一声忽破的，旁人大笑观若堵。赖有先生能解嘲，底事将军不好武。迩来半月颇滑溜，百发居然得十五。翳我无心无不可，中固不恶否亦许。平生百好百无成，学书学剑终何补。况于此艺小尝试，无乃班门强弄斧。引睡免辱文书翻，破闷犹贤博弈赌。世无甘蝇与飞卫，亭中之人勇可贾。
将度梅关阻雨
作者：韩崶
朝代：清

五更急雨逐风颠，弭棹浈江滞去鞭。野径湿云沈岸草，荒汀宿火漏鱼船。乍醒瘴海三年梦，未了天南一日缘。篷底不妨成独卧，起看雌霓贯城边。
岭梅每岁十月先开今立春后过岭而花极繁盛山僧云去冬风雪严寒花迟两月前此未有也
作者：韩崶
朝代：清

多谢千株岭上梅，故人不到不先开。耐寒气得中原正，破梦春随使节回。山寺云深封薜荔，岩扉径滑瘗莓苔。只愁别后遥相忆，未必花时我便来。
海珠寺
作者：韩崶
朝代：清

五仙门外海连天，色烂牟尼石一拳。万里风烟藏佛骨，六时梵呗到楼船。半空尚挟鱼龙气，照夜常疑日月悬。食采元臣肃遗像，禺山俎豆自年年。
游寄畅园
作者：韩崶
朝代：清

九龙山下白云居，策杖招寻此地初。乔木百年生昼暝，残花一坞殿春余。竹间楼并岩峦起，水底天开洞户虚。几度宸游辉墨宝，至今父老待銮舆。
爬沙行
作者：韩崶
朝代：清

保昌城外爬沙夫，有吏夜半来追呼。短衣赤脚水面走，被驱不异鸭与猪。沙深一丈水一寸，爬沙要使船头进。沙坚陷船船顽钝，篙师柁师无权柄。麾夫前进各奋发，排奡经时始兀兀。前者攫拿引臂猿，后者戴负缩头鳌。二十人中老羸半，就中有女年十一。儿嬉跳踯逐队来，耳坠铜环额覆发。细声蚯蚓强呀咻，瘦脚螳螂欲蹉跌。是时月落天昏黑，沙岸槎丫生怪石，失手戛撞吁莫测。女兮女兮尔独非人子，我心怦怦尔休矣。娘馌爷耕尔代劳，尔纵努力力有几。给以青钱饲以饵，亟归博尔爷娘喜，犹胜呱呱饥欲死。香闺婉娩知几何，深藏未许风吹过，人生由命匪由他。
爬沙行
作者：韩崶
朝代：清
体裁：古风

保昌城外爬沙夫，有吏夜半来追呼。短衣赤脚水面走，被驱不异鸭与猪。沙深一丈水一寸，爬沙要使船头进。沙坚陷船船顽钝，篙师柁师无权柄。麾夫前进各奋发，排奡经时始兀兀。前者攫拿引臂猿，后者戴负缩头鳌。二十人中老羸半，就中有女年十一。儿嬉跳踯逐队来，耳坠铜环额覆发。细声蚯蚓强呀咻，瘦脚螳螂欲蹉跌。是时月落天昏黑，沙岸槎桠生怪石，失手戛撞吁莫测。女兮女兮尔独非人子，我心怦怦尔休矣。娘馌爷耕尔代劳，尔纵努力力有几。给以青钱饲以饵，亟归博尔爷娘喜，犹胜呱呱饥欲死。香闺婉娩知几何，深藏未许风吹过，人生由命匪由他。
赣州夜泊次香杜韵
作者：韩崶
朝代：清

到此双流合，遥看百雉开。人家寒食节，风雨郁孤台。山色周遭在，涛声日夜催。系舟吟望处，迟尔谪仙才。
挽曾国荃联
作者：韩弼元
朝代：清
体裁：联

百战奇勋从古少；中兴硕辅几人存。
下弦月观鹿耳门渔火
作者：韩必昌
朝代：清

夜深群动息，气凉暑渐无。坐觉幽意适，徙倚阁东隅。正值新晴后，烟树稍模糊。沉沉半钩月，利露幽光孤。遥望鹿耳门，隐隐平沙铺。少焉月渐升，纷射鼋鼍居。错落渔火集，闪烁出菰芦。将与疏星杂，上下明空虚。风静波不兴，海面一镜如。皑皑东方白，拍拍惊啼乌。骤寒逼衣裳，吾将归吾庐。
有客问台湾土风者以此答之
作者：韩必昌
朝代：清

瀛壖久已沾声教，耕凿共安饮食天。渔火红摇官渡月，樵担绿破雉墙烟。谁沉铁网将奇采，空把灵犀向海燃。夜夜花村鸡犬散，太平时世任高眠。
游竹溪寺观壁上溪西鸡齐啼限韵诸作戏效之复纳十二支其中知小技无当大雅姑存之
作者：韩必昌
朝代：清

闻道竹溪胜虎溪，龙潭蛇穴夹东西。骑羊客解谈刍狗，脱兔僧能养木鸡。牛奶果垂松径满，鼠姑花发药阑齐。拚将系马烧猪肉，无奈归猪绕树啼。
中秋喜闰
作者：韩承晋
朝代：清

补看今宵月，平分又一秋。莫言前度雨，还上旧时楼。晚桂花重放，新篘酒共酬。者番良会续，不羡幔亭游。
登镇海塔绝顶
作者：韩承晋
朝代：清

凌霄耸绀塔，峻极镇龙宫。拾级偕吟客，凭阑溯梵公。镫光虚夜月，铃语杂春风。欲尽诸尘相，都归一望中。
不得游西山怅然有作
作者：韩是升
朝代：清

玉泉凤城西，朝暮横紫翠。松杉极苍寒，殿阁更宏丽。前朝中涓坟，大半香火寺。长安冠盖途，十者不一至。四度游京华，扰扰负俗累。兹来颇萧间，满拟策游骑。奈何促归期，又理卢沟辔。岂伊山水缘，亦为造物忌。迁延实由人，退转乘怠气。譬若负夙逋，未了心不置。何当襆被来，搜剔穷幽邃。毋迨筋力疲，而任年华逝。勇决吾犹能，预与山灵誓。庶几鉴此忱，一遂平生志。
乐余东老歌
作者：韩是升
朝代：清

乐余东老乐不休，所乐不与常人侔。常人之乐乐富贵，食前方丈罗珍羞。姣童艳姬列左右，深居简出同王侯。钟鸣漏尽梦随觉，白杨萧瑟风飕飕。东老少年餍粱肉，水苗数顷贻先畴。既遭蟊贼又水旱，输官不足增烦忧。也曾挟书上光范，黑貂空敝苏秦裘。归来鬻田并瘗笔，如释重担心悠悠。出门但得山水趣，入室那顾妻孥愁。名缰利锁两抛掷，此身宕往真夷犹。行逢佳处便淹泊，东西南北篮舆舟。吟诗不学杜陵苦，直抒胸臆无雕搜。舌耕差免冻与馁，饔飧以外他何求。箪瓢环堵出金石，颜回原宪皆吾俦。食留余味饱童婢，口留余话无愆尤。庭留余地种花药，脚留余力登山丘。余年余事鼓余兴，乐余击壤歌街头。
六和塔
作者：韩是升
朝代：清

琳宫金碧灿，峻极远尘嚣。天水空中合，云山望里遥。一江分两浙，孤塔耸层霄。会待秋风至，还来看弄潮。
包山纪游
作者：韩是升
朝代：清

我读先公诗，颇识包山胜。积想二十年，今始鼓游兴。嘉平月初吉，帆自胥口进。百里乘长风，波光静如镜。暮投消夏湾，一村无二姓。重门肃我入，主人颇加敬。越日游石公，林峦最明靓。归舟泊龙渚，怪石列奇阵。三宿枕山楼，风雨入清听。壶觞乐晨夕，淹留不为病。停午烟雾开，饭罢理鞍镫。破腊梅解苞，寒香逗樵径。林屋路转幽，仙源隔凡圣。探奇学蛇行，那复顾泥泞。蝙蝠红朱砂，仙人绿云鬓。恍惚梦见之，逢人作谈柄。斜阳下西岩，枉道穿密荫。枇杷正著花，古寺出清磬。秉烛纪胜游，累牍不能竟。所嗟限重湖，桅樯托身命。来去冲洪涛，后会那可定。先公两游览，遗翰实左证。小子寻旧踪，按图索神骏。闻者或见疑，到则真可信。洪荒未辟前。灵异于此孕。一经花石纲，采凿苦难禁。山人指云根，云是朱勔剩。艮岳今劫灰，名山永留镇。吾亦旅泊人，长歌等鸿印。
即事效放翁
作者：韩是升
朝代：清

栖迟老圃息蹄轮，剩有间怀结净因。窃比陶潜诗责子，懒为毛义檄娱亲。适来良友倾家酿，时对名花当美人。午睡正酣茶正熟，更无清梦落红尘。
同周东田游极乐寺
作者：韩是升
朝代：清

入夏风仍颠，清和竟罕遘。懒过三眠蚕，垂帘卧清昼。有客造我门，约向精蓝扣。畦宽艺杂花，墙低露遥岫。所嫌麦苗枯，得雨或能秀。老僧灌溉勤，朝暮资井甃。茶话晷影移，虚亭敞新构。兰臭淡忘言，松花落盈袖。
哭兄
作者：韩是升
朝代：清

同怀凡八人，成立仅存五。两姊皆早亡，寡妹已失侣。相依赖长兄，敬事如严父。鸡窗共镫火，说经析训诂。卅载痛鲜民，门户仗兄主。母氏享大年，逍遥乐园圃。闲奉潘舆升，戏著莱衣舞。正举八十觞，奄忽归黄土。苴杖行荒阡，攀号裂肺腑。终丧我北征，分手泣南浦。昨冬返吴阊，离愁诉缕缕。老瘦非昔颜，言笑类先祖。欢聚月一周，商榷订宗谱。我行许侄随，旋拨珠江橹。迢迢六千程，并无别离苦。跋涉未宁息，邮书达幕府。初言病缠绵，尚冀参苓补。继言药无灵，撒手成千古。先期遣侄归，棺衾不及抚。我罪那可逃，事过悔莽卤。终天恨无穷，旁观尚酸楚。况我骨肉亲，如身失一股。哀雁不成行，秋风泪如雨。
坐白云精舍兼山阁
作者：韩是升
朝代：清

忽从喧嚣场，得此清凉境。阁界层岩空，地僻尘迹屏。乳泉涤烦冤，人心与之静。坐久骨亦寒，眼合梦都冷。几榻无纤尘，翠扑松杉影。
寄妹用少陵韵
作者：韩是升
朝代：清

同胞惟剩汝，临老奈频离。鬓改人还健，家贫屋已移。松心凝晚翠，桐树长孙枝。饶有含饴乐，无须泪暗垂。
山游即事
作者：韩是升
朝代：清

微风送轻寒，薄云不成雨。幽讨事近游，路出枫江浦。小艇泊溪湾，短杖策云坞。花繁贤相祠，崖悬化人宇。剑壁喷飞泉，甘冽清肺腑。峰回境益幽，气怯力仍努。抚兹林壑美，转念风尘苦。客梦黄金台，事过悔莽卤。故乡殊可娱，碌碌将何补。出处判险夷，贤愚审去取。愿携买山钱，傍石开蓬户。运甓惜分阴，吾怀在千古。
峡山寺用东坡和高要令韵
作者：韩是升
朝代：清

随身一枝筇，筋骸谢拘束。天公于我厚，不吝山水福。南来下浈阳，连峰如箭簇。江流清见底，倒映芙蓉绿。石泉解娱客，此语闻已熟。坡翁岭表诗，挥毫落珠玉。峡山擅奇胜，游志我久蓄。落帆凝碧湾，一径入禅谷。佛桑花满瓶，榕树阴覆屋。阴崖飒风雨，白昼飘雾縠。鹿就苍苔眠，鸽向澄潭浴。枯禅本色人，出世齐荣辱。清修领徒众，俨若家有督。宝珠掠神鹰，莫惮钳锤酷。茗饮长松林，松花落盈掬。一饭直指堂，蔬笋饱充腹。流连正忘倦，那顾邮程促。自离十丈尘，逍遥卸蹄毂。行同打包僧，云水迹不局。况兹林壑幽，尤为未经目。人生苦缠缚，周妻及何肉。醯鸡真可怜，陟险都畏缩。我亦年向衰，屈指五十六。探奇嗜成癖，山经随处录。未寻归猿洞，于心仍不足。与僧订重游，山窗话剪烛。
月夜渡沂水
作者：韩是升
朝代：清

仆夫催晓发，驰逐声辚辚。出门不一里，已到沂水滨。四鼓月未落，水面如铺银。水月一色白，天宇无纤尘。确{石荦}水底石，踯躅车下轮。人力费推挽，马足犹逡巡。及兹感行役，不如乐暮春。举头见明月，曾照狂歌人。
月夜渡沂水
作者：韩是升
朝代：清
体裁：古风

仆夫催晓发，驰逐声辚辚。出门不一里，已到沂水滨。四鼓月未落，水面如铺银。水月一色白，天宇无纤尘。确■水底石，踯躅车下轮。人力费推挽，马足犹逡巡。及兹感行役，不如乐暮春。举头见明月，曾照狂歌人。
梦谒顾亭林先生墓得句云芒鞋踏遍七州土竹杖横挑四岳云九州历其七五岳登其四先生语也醒时记忆遂足成之
作者：韩是升
朝代：清

秋窗忽作通幽梦，载拜亭林有道坟。落笔便关天下计，跨驴常载古今文。芒鞋踏遍七州土，竹杖横挑四岳云。我是越江孤寄客，睡乡聊与奠斜曛。
次韵答法时帆祭酒
作者：韩是升
朝代：清

麦秋风雨多，掩关郁怀抱。所思玉堂仙，远在长安道。去年挂归帆，秋风肃清昊。联舟御李膺，于喁叠成草。一亭更一堠，古迹共幽讨。新知虽云乐，不及诗龛早。诗龛法平等，宏奖及衰老。寻山必偕游，得句辄称好。癖嗜疑阿私，中心互倾倒。检点游囊中，犹有赠贻稿。疁城讲席寒，僻近海东岛。双鲤获素书，离愁一时扫。叮咛慎眠食，寿命可长保。敬奉释氏文，无苦亦无恼。
涧上草堂
作者：韩是升
朝代：清

溶溶沙涧环，谡谡松韵远。萧然元亮庐，败壁封苔藓。我怀吟啸魂，跨鹤去不反。薇歌壮有节，清名晦益显。赖有通家生，设奠编遗卷。屋角澹斜晖，疏钟度遥巘。
游华山
作者：韩是升
朝代：清

宿雨忽开霁，山容净如拭。篮舆越层冈，初地快登陟。凌风栈道幽，三转坡径仄。鸟道涤飞泉，松林漏疏日。丹崖耸危梯，猱升穷足力。众峰若培塿，平楚渺无极。髫龄此山游，廿载犹瞬息。事过境或忘，身间兴弥逸。芒鞋破苍藓，短褐侵翠色。山僧导前路，历历如旧识。沦荈足清娱，云山润吟笔。
白马寺与圣迁上人茶话
作者：韩是升
朝代：清

山居鲜尘事，杖策穷幽寻。言逾大晏岭，古寺香山岑。狞犬吠来客，饥鼯窜高林。上人别六载，颊上霜髭侵。意气类畴昔，谈笑披胸襟。此时尚世法，何尔犹童心。得非凛师训，不敢违遗箴。红芳艳初绽，碧荈香频斟。疏钟听清越，夕照平湖阴。
经张南华宫詹废宅
作者：韩是升
朝代：清

荣遇当时过谪仙，诗成法戒进经筵。双清孤阁明残照，一任狐狸上阁眠。
胡忠简公祠
作者：韩是升
朝代：清

一疏诛奸桧，庐陵俎豆馨。洲临鹭鹚白，岭对鹧鸪青。瘴海归臣骨，冰天陨帝星。平生深耻在，求活小朝廷。
过赵北口
作者：韩是升
朝代：清

堤边杨柳拂征骖，堤外湖光皎镜涵。无数打鱼人放桨，绿蓑烟雨似江南。
酬丁第五
作者：韩是升
朝代：清

青山荷锸未必非，剪桐为帽荷为衣。吹竽弹铗尘梦觉，朝齑暮盐生计微。列圃种树寻至乐，河房宴坐能忘机。第五之名胜骠骑，士各有志毋相违。羡君有母寿且康，树谖堂北忧都忘。同舟仙侣尽李郭，挥毫名句凌钱郎。秋风挂帆潞河渚，落日吊古夷门旁。归来采兰更捕鲤，时时跽进琼霞浆。
酬丁第五·其一
作者：韩是升
朝代：清

青山荷锸未必非，剪桐为帽荷为衣。吹竽弹铗尘梦觉，朝齑暮盐生计微。列圃种树寻至乐，河房宴坐能忘机。第五之名胜骠骑，士各有志毋相违。
酬丁第五·其二
作者：韩是升
朝代：清

羡君有母寿且康，树谖堂北忧都忘。同舟仙侣尽李郭，挥毫名句凌钱郎。秋风挂帆潞河渚，落日吊古夷门旁。归来采兰更捕鲤，时时跽进琼霞浆。
长椿寺明孝纯刘太后像
作者：韩是升
朝代：清

长椿古寺斜阳里，钟板萧条增暮寒。香火一龛孝纯后，庄严七宝比丘冠。未经浩劫图遗像，犹幸先期奉佛坛。百六十年题字在，如何都作九莲看。
阅藤阴杂记寒寓为梅村祭酒故宅漫成一律
作者：韩是升
朝代：清

班马才华重石渠，城南尺五有遗墟。浮生阅世原如寄，今岁移家此卜居。《枯树》尚传庾信赋，《玄经》曾草子云庐。文章那敢轻前辈，太息空留却聘书。
满庭芳·秋思
作者：韩智玥
朝代：清

苇草传霜，残荷冒雨，白云随处安排。文心藻思，入梦总成灰。玉剪翻灯燕子，还消得、几遍徘徊。空惆望，五陵狂客，残病到秋来。风篁如醉，小山丛桂，罗绮绚霞裁。更北窗深处，蕉影苔阶。金粟愁关异代，谁招隐、花落花开。孤吟罢，双双翡翠，常绕碧栏回。
西地锦
作者：韩智玥
朝代：清

宛转金铺春暮，翩跹绣褥寒迟。雨香云片披零下，东风着意禁持。
挽张百熙联
作者：韩朴全
朝代：清
体裁：联

论宪烛几先，惜我公未见其成而去；兴学遍天下，愿吾徒各勉厥效于终。
挽张百熙联
作者：韩朴存
朝代：清
体裁：联

一时人士，皆从之游，论录曾蒙欧永叔；凡所建言，多著为令，规摹空瘁范希文。
挽张百熙联
作者：韩朴存
朝代：清
体裁：联

同兹清禁回翔，功名独迈潘滂喜；曾记孤寒奖借，身世追伤李赞皇。
巡检司门联
作者：韩某
朝代：清
体裁：联

说什么无双国土；不过是从九官儿。
农夫叹
作者：韩梦周
朝代：清

三月宜种谷，贫家无耕牛。感激邻舍翁，得以事西畴。偕作少丁男，老妻力还遒。沟水解渴肠，糠秕充饥喉。辛苦何足道，未识有秋不。我行闻此语，泪落不能收。四体安且康，日日罗珍羞。终岁力原野，饥寒且无谋。农夫前致辞，人生岂自由。苟得一身安，甘作沟壑投。石田二三亩，为累成痏疣。粮册既有名，官役急星流。昨日县帖下，兴作及署楼。服役亦所愿，胥役更诛求。
漂母祠
作者：韩梦周
朝代：清

一湾流水碧，荒雪下祠门。不见王孙钓，空传漂母恩。蒯通亦徒耳，相国更何言。未爽千金约，黥彭莫并论。
病起至程符
作者：韩梦周
朝代：清

深秋老病自侵寻，梦里云山思不禁。乍御巾车遵北渚，便扶筇杖入西岑。从无懒慢名贤达，别有荒寒成古今。破帽风吹黄叶路，萧萧瘦影一长吟。
赠安潜山改亭
作者：韩梦周
朝代：清

卅载隐茅屋，未识官吏貌。颇闻野人言，威凛霜雪曜。私拟牧牛羊，何用作虎豹。及兹莅皇堂，泥首列稚耄。鞭扑竟时施，气急遂成噪。那无道路口，诅我以为暴。黾勉事抚恤，尔汝相慰劳。立法在惩奸，平人使有告。未获神君名，时凛苍鹰号。循循守往训，居官如学校。以兹懒趋走，中颇鲜欣懊。安有老乳母，乃作倚门笑。皖江春色高，萧寺径相造。问君从何来，百里承恩诏。学至非饥驱，渊明谐特妙。果腹事则已，要有韩才报。爱民即为国，好事在忠孝。勿谓人莫知，至宝光自耀。太史书循良，千里独仰眺。
咏盆中松树
作者：韩氏
朝代：清

偃蹇依然水石清，贞心独结后凋盟。生来不受人攀折，雪共荒寒月共明。
雁字三十首次韵
作者：韩氏
朝代：清

木天怅望愧雕虫，那及天然点画工。小抹淡随寒露立，半横细入浅云笼。三千古碣文谁检，十二高台兴不穷。灏气长空真漱尽，笔端清味积来雄。昨夜丰山响石钟，霜前一字写秋容。蛮书细画来平楚，戍柬新封寄古邕。苔径输他蜗篆瘦，松林蘸得墨烟浓。鸳行若许同挥翰，舒翼趋阶貌本恭。健翮扶摇未肯降，连篇横拂洞庭艭。霞蒸玉箸棱棱直，风散银钩笔笔双。石室飞花迷暮霭，渔镫涵影入秋江。天涯多少伤心客，莫写啼痕近客窗。万象包罗一卷诗，破空描出水天思。谁云凤沼专归勖，可惜鹅群已赠羲。秋雨迷离人问渡，野云黯淡客临池。鹿鸣宴及来宾日，珊网精金著意披。石函百仞倚晴晖，拭眼丹霄妙入微。沙白新翻黄纸硬，山青全印墨痕肥。文心向晚通神速，旅梦随风认是非。一自苏卿书寄后，为人辛苦北南飞。一队纵横扫碧虚，乱峰遥隔数行疏。五湖到处常逢汝，八法何须强问渠。偶恶弦鸣因阁笔，讵忧粮乏便佣书。羡他空阔波澜老，妙称频年泽国居。淋漓界破碧天图，醉墨微茫抗酒徒。若使太元生瓦屑，谁将飞白裹金瓿。沙痕已印梅花瓣，声谱兼谐凤穴雏。野鹜家鸡随举似，不须仿本效村儒。辛苦鸰原顾影齐，天涯未怕道途迷。孤飞断港偏锋掠，倦宿寒汀一笔低。萧馆停云分旧榻，榆关落叶送新题。书空咄咄真何谓，往事凄凉雪后泥。挥毫到处素心偕，不羡梧冈韵独喈。谁解索书汀有鹤，欲劳题壁石如蜗。轩轩健格头初举，渺渺晴霄目试揩。秋水长天乡梦远，苦吟何地问津涯。足下风烟任剪裁，何人能识倚天才。久从碧落碑前过，直到青云梯上来。吴楚通流波并偃，关山列阵笔难摧。频将游雾萦空法，写向危峰第一隈。远眼模糊望不真，晓窗寂寞问归人。有形字更凭谁指，无谱书偕造物论。极浦生潮初润玉，晴沙如雪宛钩银。奇山宕外留题遍，北到幽燕西到秦。逸气沈酣映日曛，冥冥横洒五花云。秋潭倒卧龙蛇影，晴碛新增蝌蚪文。一画直同天地老，六书何待古今分。祇应上界留真本，不许传流鸟雀群。撇过云罗没点痕，自然成象悟乾坤。双飞合写新夫妇，同姓能书好弟昆。秋雨人家题画阁，晚潮空舍浣花村。传神一入林良手，模得苍碑缺画存。湘妃写恨满琅玕，共此秋心入塞翰。琴外送声传妙趣，江头落影漾文澜。渐高勒帛银河近，小注凌波锦袜乾。结想衡阳峰顶上，那教俗手揣毫端。妙墨虚无晓度关，题残楚泽与吴山。烟波以外分明见，风水之文宛转娴。鸟迹居然淳古在，天书定自玉皇颁。稻粱讵息翀霄志，临罢黄庭半日閒。秋色清华断碣边，翠微千丈素罗笺。宵征静录天人策，尺幅横描山海篇。点水超超真入妙，飞空草草便成颠。苍苔识得岣嵝迹，驿使无烦召谪仙。结体峥嵘取势遥，长风捧出丽丹霄。蔚蓝中曳千行墨，远碧浓涂十幅绡。寒暑未停文苑笔，云霞好入太平谣。一从汉武歌成后，高驾飞虹蹑彩桥。结构虚灵宛象爻，低昂欹整翼相交。云书跋尾湖山卷，梵体当头鸑鷟巢。骨瘦似闻飞燕似，格高不付小胥钞。数声已作秋声赋，更掠纤波轶白茅。霜雪犹呵欲冻毫，湘江镇日注《离骚》。罡风汹涌心花怒，湿雾模糊笔渍高。云沜玲珑排小隶，烟丝珍重绕灵璈。衔芦更负藏身哲，始信书生富《六韬》。天门初辟榜银河，可有鸿裁众口哦。夜市千家卖竹扇，秋云一片印花罗。侧因惊吹疑神助，浴尽长波试醉魔。毛羽自丰标格好，肯将文字作身囮。莫嗤春蚓与秋蛇，不斗儒生梦里花。塞外文光天在下，江南书舍水无涯。枯藤倒影山溪瀑，新月横钩石径沙。玉柱飘零琴韵断，医愁何术学涂鸦。江北江南水气苍，共随今雨入渔庄。芙蓉垂露迎秋色，沙漠奔泉背夕阳。醉写何妨输草圣，暗摸终恐误中郎。真经要借空空手，漫把鹅群赠与王。小作欹斜一画轻，纵横成阵亦分明。秋光惨淡文章老，霜气沈酣天地清。濡笔尽随波浪阔，佣书可减稻粱争。教他董赵生惭愧，妙迹通神不近名。霜冷吴江夜抖翎，烧残野火当藜青。雨馀神鬼连宵哭，漏静蛟鼍隔水听。极浦航归因草草，远湾烟霁一星星。云龙山下空回首，点笔山人放鹤亭。天与云霞作剡藤，横空腕力得风增。潇湘清怨诗千首，罗刹晴潮墨一升。小住鸥波凭浩荡，几时凤阙许飞腾。迷离苔藓黄昏蚀，细辨碑阴月是镫。珍重寒衣万里投，乱砧声里断云流。发书有泪传青塞，罢织谁家倚翠楼。绣被易凉人易远，回文难学婢难偷。红绳足下仍牢系，妆阁归来句再酬。江湖兄弟并书淫，令节茱萸望远心。歧路分携成折股，顺风直下试悬针。偶鸣得意莺迁木，忽写离情鸟忆林。草满池塘归未遂，欲寻佳句梦中临。碧落高寒兴正酣，谁将拓本寄江潭。水澄文荇波三折，山拭晴岚石一函。妙手真从天半倚，愁心全向笔端含。浮图顶上曾题遍，千佛名经献彩昙。白云浅处认牙签，朗朗真宜众目瞻。波抉晴滩初纸拂，露研春草有花黏。萧萧竹借凌霄管，软软沙铺对岸缣。全力拓开周万里，精神更聚在毫尖。
雁字三十首次韵·其一
作者：韩氏
朝代：清

木天怅望愧雕虫，那及天然点画工。小抹淡随寒露立，半横细入浅云笼。三千古碣文谁检，十二高台兴不穷。灏气长空真漱尽，笔端清味积来雄。
雁字三十首次韵·其七
作者：韩氏
朝代：清

淋漓界破碧天图，醉墨微茫抗酒徒。若使太元生瓦屑，谁将飞白裹金瓿。沙痕已印梅花瓣，声谱兼谐凤穴雏。野鹜家鸡随举似，不须仿本效村儒。
雁字三十首次韵·其三
作者：韩氏
朝代：清

健翮扶摇未肯降，连篇横拂洞庭艭。霞蒸玉箸棱棱直，风散银钩笔笔双。石室飞花迷暮霭，渔镫涵影入秋江。天涯多少伤心客，莫写啼痕近客窗。
雁字三十首次韵·其三十
作者：韩氏
朝代：清
体裁：七言律诗

起草飞从弱水岩，春秋相值语呢喃。人家江浦花封字，使者燕关雪冻涵。天上图书无尺寸，世间笔札别仙凡。殷勤爱煞清虚府，好借轻云画素衫。
雁字三十首次韵·其三十
作者：韩氏
朝代：清

起草飞从弱水岩，春秋相值语呢喃。人家江浦花封字，使者燕关雪冻涵。天上图书无尺寸，世间笔札别仙凡。殷勤爱煞清虚符，好借轻云画素衫。
雁字三十首次韵·其九
作者：韩氏
朝代：清

挥毫到处素心偕，不羡梧冈韵独喈。谁解索书汀有鹤，欲劳题壁石如蜗。轩轩健格头初举，渺渺晴霄目试揩。秋水长天乡梦远，苦吟何地问津涯。
雁字三十首次韵·其二
作者：韩氏
朝代：清

昨夜丰山响石钟，霜前一字写秋容。蛮书细画来平楚，戍柬新封寄古邕。苔径输他蜗篆瘦，松林蘸得墨烟浓。鸳行若许同挥翰，舒翼趋阶貌本恭。
雁字三十首次韵·其二十
作者：韩氏
朝代：清

天门初辟榜银河，可有鸿裁众口哦。夜市千家卖竹扇，秋云一片印花罗。侧因惊吹疑神助，浴尽长波试醉魔。毛羽自丰标格好，肯将文字作身囮。
雁字三十首次韵·其二十一
作者：韩氏
朝代：清

莫嗤春蚓与秋蛇，不斗儒生梦里花。塞外文光天在下，江南书舍水无涯。枯藤倒影山溪瀑，新月横钩石径沙。玉柱飘零琴韵断，医愁何术学涂鸦。
雁字三十首次韵·其二十七
作者：韩氏
朝代：清

江湖兄弟并书淫，令节茱萸望远心。歧路分携成折股，顺风直下试悬针。偶鸣得意莺迁木，忽写离情鸟忆林。草满池塘归未遂，欲寻佳句梦中临。
雁字三十首次韵·其二十三
作者：韩氏
朝代：清

小作欹斜一画轻，纵横成阵亦分明。秋光惨淡文章老，霜气沈酣天地清。濡笔尽随波浪阔，佣书可减稻粱争。教他董赵生惭愧，妙迹通神不近名。
雁字三十首次韵·其二十九
作者：韩氏
朝代：清

白云浅处认牙签，朗朗真宜众目瞻。波抉晴滩初纸拂，露研春草有花黏。萧萧竹借凌霄管，软软沙铺对岸缣。全力拓开周万里，精神更聚在毫尖。
雁字三十首次韵·其二十二
作者：韩氏
朝代：清

江北江南水气苍，共随今雨入渔庄。芙蓉垂露迎秋色，沙漠奔泉背夕阳。醉写何妨输草圣，暗摸终恐误中郎。真经要借空空手，漫把鹅群赠与王。
雁字三十首次韵·其二十五
作者：韩氏
朝代：清

天与云霞作剡藤，横空腕力得风增。潇湘清怨诗千首，罗刹晴潮墨一升。小住鸥波凭浩荡，几时凤阙许飞腾。迷离苔藓黄昏蚀，细辨碑阴月是镫。
雁字三十首次韵·其二十八
作者：韩氏
朝代：清

碧落高寒兴正酣，谁将拓本寄江潭。水澄文荇波三折，山拭晴岚石一函。妙手真从天半倚，愁心全向笔端含。浮图顶上曾题遍，千佛名经献彩昙。
雁字三十首次韵·其二十六
作者：韩氏
朝代：清

珍重寒衣万里投，乱砧声里断云流。发书有泪传青塞，罢织谁家倚翠楼。绣被易凉人易远，回文难学婢难偷。红绳足下仍牢系，妆阁归来句再酬。
雁字三十首次韵·其二十四
作者：韩氏
朝代：清

霜冷吴江夜抖翎，烧残野火当藜青。雨馀神鬼连宵哭，漏静蛟鼍隔水听。极浦航归因草草，远湾烟霁一星星。云龙山下空回首，点笔山人放鹤亭。
雁字三十首次韵·其五
作者：韩氏
朝代：清

石函百仞倚晴晖，拭眼丹霄妙入微。沙白新翻黄纸硬，山青全印墨痕肥。文心向晚通神速，旅梦随风认是非。一自苏卿书寄后，为人辛苦北南飞。
雁字三十首次韵·其八
作者：韩氏
朝代：清

辛苦鸰原顾影齐，天涯未怕道途迷。孤飞断港偏锋掠，倦宿寒汀一笔低。萧馆停云分旧榻，榆关落叶送新题。书空咄咄真何谓，往事凄凉雪后泥。
雁字三十首次韵·其六
作者：韩氏
朝代：清

一队纵横扫碧虚，乱峰遥隔数行疏。五湖到处常逢汝，八法何须强问渠。偶恶弦鸣因阁笔，讵忧粮乏便佣书。羡他空阔波澜老，妙称频年泽国居。
雁字三十首次韵·其十
作者：韩氏
朝代：清

足下风烟任剪裁，何人能识倚天才。久从碧落碑前过，直到青云梯上来。吴楚通流波并偃，关山列阵笔难摧。频将游雾萦空法，写向危峰第一隈。
雁字三十首次韵·其十一
作者：韩氏
朝代：清

远眼模糊望不真，晓窗寂寞问归人。有形字更凭谁指，无谱书偕造物论。极浦生潮初润玉，晴沙如雪宛钩银。奇山宕外留题遍，北到幽燕西到秦。
雁字三十首次韵·其十七
作者：韩氏
朝代：清

结体峥嵘取势遥，长风捧出丽丹霄。蔚蓝中曳千行墨，远碧浓涂十幅绡。寒暑未停文苑笔，云霞好入太平谣。一从汉武歌成后，高驾飞虹蹑彩桥。
雁字三十首次韵·其十三
作者：韩氏
朝代：清

撇过云罗没点痕，自然成象悟乾坤。双飞合写新夫妇，同姓能书好弟昆。秋雨人家题画阁，晚潮空舍浣花村。传神一入林良手，模得苍碑缺画存。
雁字三十首次韵·其十九
作者：韩氏
朝代：清

霜雪犹呵欲冻毫，湘江镇日注《离骚》。罡风汹涌心花怒，湿雾模糊笔渍高。云沜玲珑排小隶，烟丝珍重绕灵璈。衔芦更负藏身哲，始信书生富《六韬》。
雁字三十首次韵·其十二
作者：韩氏
朝代：清

逸气沈酣映日曛，冥冥横洒五花云。秋潭倒卧龙蛇影，晴碛新增蝌蚪文。一画直同天地老，六书何待古今分。祇应上界留真本，不许传流鸟雀群。
雁字三十首次韵·其十五
作者：韩氏
朝代：清

妙墨虚无晓度关，题残楚泽与吴山。烟波以外分明见，风水之文宛转娴。鸟迹居然淳古在，天书定自玉皇颁。稻粱讵息翀霄志，临罢黄庭半日閒。
雁字三十首次韵·其十八
作者：韩氏
朝代：清

结构虚灵宛象爻，低昂欹整翼相交。云书跋尾湖山卷，梵体当头鸑鷟巢。骨瘦似闻飞燕似，格高不付小胥钞。数声已作秋声赋，更掠纤波轶白茅。
雁字三十首次韵·其十六
作者：韩氏
朝代：清

秋色清华断碣边，翠微千丈素罗笺。宵征静录天人策，尺幅横描山海篇。点水超超真入妙，飞空草草便成颠。苍苔识得岣嵝迹，驿使无烦召谪仙。
雁字三十首次韵·其十四
作者：韩氏
朝代：清

湘妃写恨满琅玕，共此秋心入塞翰。琴外送声传妙趣，江头落影漾文澜。渐高勒帛银河近，小注凌波锦袜乾。结想衡阳峰顶上，那教俗手揣毫端。
雁字三十首次韵·其四
作者：韩氏
朝代：清

万象包罗一卷诗，破空描出水天思。谁云凤沼专归勖，可惜鹅群已赠羲。秋雨迷离人问渡，野云黯淡客临池。鹿鸣宴及来宾日，珊网精金著意披。
偶兴
作者：韩氏（宁武）
朝代：清
体裁：七言绝句

数日阑珊懒作妆，为乘清兴弄篇章。吟成只用画眉笔，信手书题字也香。
寄和印心石屋之作
作者：韩永元
朝代：清

送春馀恋趁初晴，高阁微风瞰远城。叠架香尘生墨晕，曲栏晴昼落棋声。山中把酒参同社，江上谋田忆旧盟。芳夏小园多韵事，经衣尽日树间行。
寄怀陶云汀内翰
作者：韩永献
朝代：清

不待招邀至，心交若有神。高歌将进酒，留醉未归人。落笔幽香远，登楼霁景新。桃花两三树，犹得驻芳春。
偶然作
作者：韩海
朝代：清

我无负郭田，亦欣秋稼黄。春夏米苦贵，尽室甘糟糠。幸免沟壑忧，复值砚亩荒。妻孥戒前车，饘粥犹皇皇。道逢腰镰客，钟釜咨丰穰。腐儒坐衣食，饿死诚何妨。所伤茅茨间，累累犹瘠尪。大小虽各适，乾坤同娱嬉。鸿鹄所到处，鸠鴳安能知？九万扶摇风，律以枋榆枝。谁谓彼诬妄，所见诚如斯。许由让天下，平阳不能追。逆旅亡皮冠，踪迹乃见疑。见疑不妨受，我外知我谁。
偶然作·其一
作者：韩海
朝代：清

我无负郭田，亦欣秋稼黄。春夏米苦贵，尽室甘糟糠。幸免沟壑忧，复值砚亩荒。妻孥戒前车，饘粥犹皇皇。道逢腰镰客，钟釜咨丰穰。腐儒坐衣食，饿死诚何妨。所伤茅茨间，累累犹瘠尪。
偶然作·其二
作者：韩海
朝代：清

大小虽各适，乾坤同娱嬉。鸿鹄所到处，鸠鴳安能知？九万扶摇风，律以枋榆枝。谁谓彼诬妄，所见诚如斯。许由让天下，平阳不能追。逆旅亡皮冠，踪迹乃见疑。见疑不妨受，我外知我谁。
春杪镇海楼望雨
作者：韩海
朝代：清

花落木棉城，春欲辞我去。把酒饯高楼，欲见春归处。急雨随雷车，阴云屯日驭。白鸟烟际灭，青山意中遇。半空银河翻，层檐玉虹注。平碧远原草，新阴近郊树。想见桑柘烟，空濛故园趣。几人今夜心，蓑笠待天曙。
挂剑台
作者：韩玱
朝代：清
体裁：古风

季札贵公子，聘鲁来泗水。佩剑好光芒，徐君以为美。君意公子知，及还君已死。解剑系墓前，诚心直如此。只今高台上，朝暮苍烟起。
忆江南
作者：韩瑛
朝代：清

聪明误，冰雪擅才华。秋雨芙蓉人似玉，春风杨柳笔生花。云锦织流霞。
忆江南
作者：韩瑛
朝代：清

聪明误，才藻损年华。剩有新编工柳絮，堪嗟薄命比桃花。鸾驭返烟霞。
卓龙文招饮志别
作者：韩田
朝代：清

客趁东风今日行，花间疏雨暮春情。酒因分手难成醉，琴对离人别有声。何处销魂莺复啭，一时和泪句还成。遥遥水驿山村路，烟树帆樯送去程。
过祭风台
作者：韩章
朝代：清

尽瘁匡王业，山河指顾中。吞吴虽有日，破魏岂因风。欲借驱除力，期收？蚌功。全身谋早定，眼底小群雄。
过祭风台
作者：韩章
朝代：清
体裁：五言律诗

尽瘁匡王业，山河指顾中。吞吴虽有日，破魏岂因风。欲借驱除力，期收𧑐蚌功。全身谋早定，眼底小群雄。
广东会馆联
作者：韩纯禧
朝代：清
体裁：联

笑语尽乡音，入座不知身是客；礼仪从俗尚，达尊应让齿为先。
赠妓大姑联
作者：韩纯禧
朝代：清
体裁：联

大抵浮生若梦；姑从者里消魂。
赠妓香玉联
作者：韩纯禧
朝代：清
体裁：联

香梦与君通一线；玉颜为我瘦三分。
和印心石屋陶云汀赠诗
作者：韩致应
朝代：清

玉河风雪泊星槎，闭却羁窗语寂哗。僻处外藩无面雅，喜闻内翰有声华。青揩两眼耽看稿，香沁双牙胜啜茶。靖节渊源传绝响，古来诗道数君家。
上巳宴集碧山堂
作者：韩菼
朝代：清

暮春犹是永和初，花正开时柳乍舒。白社已荒三仕外，碧山重禊十年余。故人落落新来雨，澹月纤纤小摘蔬。我乃酒狂狂不得，漏声催箭整冠裾。